62023TJ0102
SENTENZA TAL-QORTI ĠENERALI (L-Ewwel Awla)
30 ta’ April 2025 (
*1
)
“Politika estera u ta’ sigurtà komuni – Miżuri restrittivi meħuda fid-dawl tal-azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukraina – Iffriżar ta’ fondi – Lista ta’ persuni, entitajiet u organi li għalihom japplika l-iffriżar ta’ fondi u ta’ riżorsi ekonomiċi – Inklużjoni u żamma ta’ isem ir-rikorrent fil-lista – Kunċett ta’ ‘assoċjazzjoni’ – L-aħħar parti tal-Artikolu 2(1) tad-Deċiżjoni 2014/145/PESK – L-aħħar parti tal-Artikolu 3(1) tar-Regolament (UE) Nru 269/2014 – Obbligu ta’ motivazzjoni – Drittijiet tad-difiża – Żball ta’ evalwazzjoni – Proporzjonalità – Eċċezzjoni ta’ illegalità”
Fil-Kawża T‑102/23,
SBK Art OOO, stabbilita f’Moska (ir-Russja), irrappreżentata minn G. Lansky u P. Goeth, avocats,
rikorrenti,
vs
Il-Kunsill tal-Unjoni Ewropea, irrappreżentat minn A. Boggio-Tomasaz, bħala aġent, assistit minn B. Maingain, avocat,
konvenut,
sostnut minn
Ir-Repubblika tal-Kroazja, irrappreżentata minn G. Vidović Mesarek, bħala aġent,
minn
Ir-Renju tal-Pajjiżi l-Baxxi, irrappreżentat minn M. Bulterman, A. Hanje u C. Schillemans, bħala aġenti,
u minn
Il-Kummissjoni Ewropea, irrappreżentata minn M. Carpus Carcea, C. Georgieva u L. Puccio, bħala aġenti,
intervenjenti,
IL-QORTI ĠENERALI (L-Ewwel Awla),
komposta minn R. Mastroianni, President, M. Brkan (Relatriċi) u T. Tóth, Imħallfin,
Reġistratur: I. Kurme, Amministratriċi,
wara li rat id-digriet tas‑27 ta’ Frar 2024, SBK Art vs Il‑Kunsill (T‑102/23 R, mhux ippubblikat),
wara li rat il-fażi bil-miktub tal-proċedura, b’mod partikolari:
–
ir-rikors ippreżentat fir-Reġistru tal-Qorti Ġenerali fis‑26 ta’ Frar 2023,
–
in-nota ta’ adattament ippreżentata fir-Reġistru tal-Qorti Ġenerali fit‑13 ta’ April 2023,
–
id-deċiżjoni tad‑29 ta’ Ġunju 2023 li tawtorizza lir-Renju tal-Pajjiżi l-Baxxi jintervjeni insostenn tal-Kunsill,
–
id-digriet tas‑27 ta’ Lulju 2023 tal-President tal-Ewwel Awla li jawtorizza lill-Kummissjoni tintervjeni insostenn tal-Kunsill,
–
id-digriet tat‑8 ta’ Settembru 2023 tal-President tal-Ewwel Awla li jawtorizza lir-Repubblika tal-Kroazja tintervjeni insostenn tal-Kunsill,
–
in-nota ta’ adattament ippreżentata fir-Reġistru tal-Qorti Ġenerali fl‑24 ta’ Novembru 2023,
–
id-digriet tat‑13 ta’ Diċembru 2023 tal-President tal-Ewwel Awla dwar it-talba għal kunfidenzjalità tar-rikorrenti fir-rigward tar-Repubblika tal-Kroazja,
–
in-nota ta’ adattament ippreżentata fir-Reġistru tal-Qorti Ġenerali fit‑18 ta’ April 2024,
–
id-deċiżjoni tal‑14 ta’ Ottubru 2024 tal-President tal-Ewwel Awla li ma tiġix inkluża fil-proċess in-nota ta’ adattament ippreżentata fir-Reġistru tal-Qorti Ġenerali fid‑9 ta’ Ottubru 2024,
–
l-ittra tat‑18 ta’ Ottubru 2024 tar-rikorrenti intiża għall-applikazzjoni tat-tieni paragrafu tal-Artikolu 45 tal-Istatut tal-Qorti tal-Ġustizzja tal-Unjoni Ewropea,
–
id-dokumenti tar-rikorrenti ppreżentati fir-Reġistru tal-Qorti Ġenerali fit‑18 ta’ Ottubru 2024 u inklużi fil-proċess,
–
id-dokumenti tar-rikorrenti ppreżentati fir-Reġistru tal-Qorti Ġenerali fil‑5 ta’ Novembru 2024 u inklużi fil-proċess,
wara s-seduta tas‑6 ta’ Novembru 2024,
tagħti l-preżenti
Sentenza
1
Permezz tar-rikors tagħha bbażat fuq l-Artikolu 263 TFUE, ir-rikorrenti, SBK Art OOO, titlob l-annullament, l-ewwel nett, tad-Deċiżjoni tal-Kunsill (PESK) 2022/2477 tas‑16 ta’ Diċembru 2022 li temenda d-Deċiżjoni 2014/145/PESK dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukrajna (ĠU 2022, L 322 I, p. 466), u tar-Regolament ta’ Implimentazzjoni tal-Kunsill (UE) 2022/2476 tas‑16 ta’ Diċembru 2022 li jimplimenta r-Regolament (UE) Nru 269/2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna (ĠU 2022, L 322 I, p. 318) (iktar ’il quddiem, meħuda flimkien, l-“atti inizjali”), it-tieni nett, tad-Deċiżjoni tal-Kunsill (PESK) 2023/572 tat‑13 ta’ Marzu 2023 li temenda d-Deċiżjoni 2014/145/PESK dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna (ĠU 2023, L 75 I, p. 134), u tar-Regolament ta’ Implimentazzjoni tal-Kunsill (UE) 2023/571 tat‑13 ta’ Marzu 2023 li jimplimenta r-Regolament (UE) Nru 269/2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna (ĠU 2023, L 75 I, p. 1) (iktar ’il quddiem, meħuda flimkien, l-“atti ta’ żamma ta’ Marzu 2023”), it-tielet nett, tad-Deċiżjoni tal-Kunsill (PESK) 2023/1767 tat‑13 ta’ Settembru 2023 li temenda d-Deċiżjoni 2014/145/PESK dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukrajna (ĠU 2023, L 226, p. 104), u tar-Regolament ta’ Implimentazzjoni tal-Kunsill (UE) 2023/1765 tat‑13 ta’ Settembru 2023 li jimplimenta r-Regolament (UE) Nru 269/2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna (ĠU 2023, L 226, p. 3) (iktar ’il quddiem, meħuda flimkien, l-“atti ta’ żamma ta’ Settembru 2023”), ir-raba’ nett, tad-Deċiżjoni tal-Kunsill (PESK) 2024/847 tat‑12 ta’ Marzu 2024 li temenda d-Deċiżjoni 2014/145/PESK dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukrajna (ĠU L, 2024/847), u tar-Regolament ta’ Implimentazzjoni tal-Kunsill (UE) 2024/849 tat‑12 ta’ Marzu 2024 li jimplimenta r-Regolament (UE) Nru 269/2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna (ĠU L, 2024/849) (iktar ’il quddiem, meħuda flimkien, l-“atti ta’ żamma ta’ Marzu 2024”), sa fejn dawn l-atti kollha (iktar ’il quddiem, meħuda flimkien, l-“atti kkontestati”) jikkonċernawha.
Il‑fatti li wasslu għall‑kawża u l‑fatti sussegwenti għall‑preżentata tar‑rikors
2
Ir-rikorrenti hija kumpannija b’responsabbiltà limitata rregolata mid-dritt Russu.
3
Din il-kawża taqa’ fil-kuntest tal-miżuri restrittivi adottati mill-Unjoni Ewropea fid-dawl tal-azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukraina.
4
Fis‑17 ta’ Marzu 2014, il-Kunsill tal-Unjoni Ewropea adotta, abbażi tal-Artikolu 29 TUE, id-Deċiżjoni tal-Kunsill 2014/145/PESK tas‑17 ta’ Marzu 2014 dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukraina (ĠU 2014, L 78, p. 16). Fl-istess jum, il-Kunsill adotta, abbażi tal-Artikolu 215 TFUE, ir-Regolament tal-Kunsill (UE) Nru 269/2014 tas‑17 ta’ Marzu 2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukraina (ĠU 2014, L 78, p. 6, rettifika fil-ĠU 2014, L 294, p. 64).
5
Fil‑25 ta’ Frar 2022, fid-dawl tal-gravità tas-sitwazzjoni fl-Ukraina, il-Kunsill adotta, minn naħa, id-Deċiżjoni (PESK) 2022/329 li temenda d-Deċiżjoni 2014/145 (ĠU 2022, L 50, p. 1), u, min-naħa l-oħra, ir-Regolament (UE) 2022/330 li jemenda r-Regolament Nru 269/2014 (ĠU 2022, L 51, p. 1), b’mod partikolari bl-għan li jiġu emendati l-kriterji li permezz tagħhom persuni fiżiċi jew ġuridiċi, entitajiet jew organi setgħu jkunu suġġetti għall-miżuri restrittivi inkwistjoni.
6
L-Artikolu 2(1) tad-Deċiżjoni 2014/145, kif emendat bid-Deċiżjoni 2022/329, jipprevedi dan li ġej:
“1.   Il-fondi u r-riżorsi ekonomiċi kollha li jappartjenu lil, jew huma proprjetà ta’, jew huma miżmuma jew ikkontrollati minn:
[…]
(f)
persuni fiżiċi jew ġuridiċi, entitajiet jew korpi li jappoġġaw, b’mod materjali jew finanzjarju, jew li jibbenefikaw mill-Gvern tal-Federazzjoni Russa, li huwa responsabbli għall-annessjoni tal-Krimea u għad-destabbilizzazzjoni tal-Ukrajna; jew
(g)
negozjanti ewlenin jew persuni ġuridiċi, entitajiet jew korpi involuti fis-setturi ekonomiċi li jipprovdu sors sostanzjali ta’ dħul lill-Gvern tal-Federazzjoni Russa, li hija responsabbli għall-annessjoni tal-Krimea u għad-destabbilizzazzjoni tal-Ukrajna,
u persuni fiżiċi jew ġuridiċi, entitajiet jew korpi assoċjati magħhom, kif elenkat fl-Anness, għandhom jiġu ffriżati.”
7
Il-modalitajiet għal dan l-iffriżar ta’ fondi huma ddefiniti fil-paragrafi sussegwenti għall-Artikolu 2 tad-Deċiżjoni 2014/145, kif emendata bid-Deċiżjoni 2022/329.
8
Ir-Regolament Nru 269/2014, kif emendat bir-Regolament 2022/330, kien jimponi l-adozzjoni ta’ miżuri ta’ ffriżar ta’ fondi u kien jiddefinixxi l-modalitajiet ta’ dan l-iffriżar f’termini identiċi, essenzjalment, għal dawk tad-Deċiżjoni 2014/145, kif emendata bid-Deċiżjoni 2022/329. Fil-fatt, l-Artikolu 3(1)(a) sa (g) ta’ dan ir-regolament jirriproduċi essenzjalment l-Artikolu 2(1)(a) sa (g) tal-imsemmija deċiżjoni.
Inklużjoni inizjali ta’ isem ir-rikorrenti fil-listi kontenzjużi
9
Fil‑21 ta’ Lulju 2022, il-Kunsill adotta d-Deċiżjoni (PESK) 2022/1272 li temenda d-Deċiżjoni 2014/145 (ĠU 2022, L 193, p. 219, rettifika fil-ĠU 2022, L 204, p. 18) u r-Regolament ta’ Implimentazzjoni (UE) 2022/1270 li jimplimenta r-Regolament Nru 269/2014 (ĠU 2022, L 193, p. 133, rettifika fil-ĠU 2022, L 204, p. 17) li permezz tagħhom huwa żied il-kumpannija Sberbank fil-lista annessa mad-Deċiżjoni 2014/145, kif emendata bid-Deċiżjoni 2022/329, u f’dik li tinsab fl-Anness I tar-Regolament Nru 269/2014, kif emendat bir-Regolament 2022/330 (iktar ’il quddiem il-“listi kontenzjużi”).
10
Fis‑16 ta’ Diċembru 2022, il-Kunsill adotta l-atti inizjali li permezz tagħhom huwa żied isem ir-rikorrenti fil-listi kontenzjużi, għar-raġunijiet li ġejjin:
“[Ir-rikorrenti] hija kumpanija fil-Federazzjoni Russa assoċjata ma’ Sberbank. SBK ART LLC ġiet stabbilita bħala sussidjarja ta’ Sberbank qabel ma ġiet elenkata, bil-għan li żżomm l-interessi ta’ Sberbank fil-grupp Fortenova. Sberbank iżomm kontroll effettiv fuq SBK ART LLC minkejja l-allegat trasferiment tal-ishma tiegħu lil negozjant fl-Emirati Għarab Magħquda.
Għaldaqstant, SBK ART LLC hija assoċjata ma’ Sberbank, li huwa elenkat bħala entità li tappoġġa finanzjarjament lill-Gvern tal-Federazzjoni Russa u bħala entità involuta f’settur ekonomiku li jipprovdilu sors sostanzjali ta’ dħul.”
11
Fid‑19 ta’ Diċembru 2022, il-Kunsill ippubblika f’Il-Ġurnal Uffiċjali tal-Unjoni Ewropea avviż għall-attenzjoni tal-persuni, l-entitajiet u l-korpi soġġetti għall-miżuri restrittivi previsti fid-Deċiżjoni 2014/145, emendata bid-Deċiżjoni 2022/2477, u fir-Regolament Nru 269/2014, kif implimentat bir-Regolament ta’ Implimentazzjoni 2022/2476 (ĠU 2022, C 481 I, p. 1). Dan l-avviż kien jindika, b’mod partikolari, li l-persuni kkonċernati setgħu jindirizzaw lill-Kunsill b’talba għall-eżami mill-ġdid tad-deċiżjoni li permezz tagħha isimhom kien ġie inkluż fil-listi kkontestati, billi jehmżu magħha dokumenti ta’ sostenn.
12
Permezz ta’ ittra tal‑21 ta’ Diċembru 2022, ir-rikorrenti talbet lill-Kunsill il-komunikazzjoni tal-fajl li huwa kien ibbaża ruħu fuqu sabiex jinkludi isimha fil-listi kontenzjużi.
13
Fil‑11 ta’ Jannar 2023, il-Kunsill ikkomunika lir-rikorrenti l-informazzjoni li tinsab fil-fajl bir-referenza WK 17709/2022 INIT, li tinkludi l-provi li jikkonċernawha, datat il‑15 ta’ Diċembru 2022 (iktar ’il quddiem l-“ewwel fajl WK”).
Żamma ta’ isem ir-rikorrenti fil-listi kontenzjużi sal-15 ta’ Settembru 2023
14
Fis‑6 ta’ Frar 2023, il-Kunsill bagħat lir-rikorrenti l-fajl bir-referenza WK 17709/2022 ADD 1, datat il‑25 ta’ Jannar 2023 (iktar ’il quddiem it-“tieni fajl WK”) u l-fajl bir-referenza WK 1325/23 INIT, datat it‑30 ta’ Jannar 2023 (iktar ’il quddiem it-“tielet fajl WK”).
15
Permezz ta’ ittra tad‑9 ta’ Marzu 2023, ir-rikorrenti ressqet quddiem il-Kunsill talba għal eżami mill-ġdid tal-inklużjoni ta’ isimha fil-listi kontenzjużi.
16
Fit‑13 ta’ Marzu 2023, il-Kunsill adotta l-atti ta’ żamma ta’ Marzu 2023, li jestendu l-miżuri restrittivi meħuda kontra r-rikorrenti sal‑15 ta’ Settembru 2023 għall-istess raġunijiet bħal dawk esposti fil-punt 10 iktar ’il fuq.
17
Permezz ta’ ittra tat‑13 ta’ April 2023, ir-rikorrenti ppreżentat lill-Kunsill it-tieni talba għal eżami mill-ġdid.
Żamma ta’ isem ir-rikorrenti fil-listi kontenzjużi sal-15 ta’ Marzu 2024
18
Fit‑13 ta’ Settembru 2023, il-Kunsill adotta l-atti ta’ żamma ta’ Settembru 2023, li jestendu l-miżuri restrittivi meħuda kontra r-rikorrenti sal‑15 ta’ Marzu 2024 għall-istess raġunijiet bħal dawk esposti fil-punt 10 iktar ’il fuq.
19
Permezz ta’ ittra tal‑15 ta’ Settembru 2023, il-Kunsill informa lir-rikorrenti bid-deċiżjoni tiegħu li jżomm isimha fil-listi kontenzjużi.
20
Permezz ta’ ittra tat‑22 ta’ Settembru 2023, ir-rikorrenti ppreżentat lill-Kunsill it-tielet talba għal eżami mill-ġdid.
Żamma ta’ isem ir-rikorrenti fil-listi kontenzjużi sal-15 ta’ Settembru 2024
21
Fit‑12 ta’ Marzu 2024, il-Kunsill adotta l-atti ta’ żamma ta’ Marzu 2024, li jestendu l-miżuri restrittivi meħuda kontra r-rikorrenti sal‑15 ta’ Settembru 2024 għall-istess raġunijiet bħal dawk esposti fil-punt 10 iktar ’il fuq.
22
Permezz ta’ ittra tat‑13 ta’ Marzu 2024, il-Kunsill ċaħad it-talba għal eżami mill-ġdid tar-rikorrenti rċevuta fil‑25 ta’ Settembru 2023, għar-raġuni li l-osservazzjonijiet ta’ din tal-aħħar ma kinux jikkontestaw l-evalwazzjoni tiegħu li tgħid li d-deċiżjoni ta’ inklużjoni ta’ isimha fil-listi kontenzjużi kienet iġġustifikata minn raġunijiet suffiċjenti, u kkomunikatilha d-deċiżjoni li isimha jinżamm fil-listi kontenzjużi.
Żamma ta’ isem ir-rikorrenti fil-listi kontenzjużi sal-15 ta’ Marzu 2025
23
Fit‑12 ta’ Settembru 2024, il-Kunsill adotta d-Deċiżjoni (PESK) 2024/2456 li temenda d-Deċiżjoni 2014/145 (ĠU L, 2024/2456, rettifika fil-ĠU L, 2025/90125) u r-Regolament ta’ Implimentazzjoni (UE) 2024/2455 li jimplimenta r-Regolament Nru 269/2014 (ĠU L, 2024/2455, rettifika fil-ĠU L, 2025/90123) (iktar ’il quddiem, meħuda flimkien, l-“atti ta’ żamma ta’ Settembru 2024”), li testendi l-miżuri restrittivi meħuda kontra r-rikorrenti sal‑15 ta’ Marzu 2025 għall-istess raġunijiet bħal dawk esposti fil-punt 10 iktar ’il fuq.
It-talbiet tal-partijiet
24
Ir-rikorrenti titlob, fil-verżjoni finali tas-sottomissjonijiet bil-miktub tagħha, li l-Qorti Ġenerali jogħġobha:
–
tannulla l-atti kkontestati sa fejn jikkonċernawha;
–
tikkundanna lill-Kunsill għall-ispejjeż.
25
Il-Kunsill, sostnut mir-Repubblika tal-Kroazja, mir-Renju tal-Pajjiżi l-Baxxi u mill-Kummissjoni Ewropea, jitlob li l-Qorti Ġenerali jogħġobha:
–
tiċħad ir-rikors;
–
tikkundanna lir-rikorrenti għall-ispejjeż.
Id-dritt
Fuq l-ammissibbiltà tar-rikors sa fejn dan jirrigwarda r-Regolament ta’ Implimentazzjoni 2023/1765
26
Fl-osservazzjonijiet tiegħu dwar it-tieni nota ta’ adattament, il-Kunsill, sostnut mill-Kummissjoni, isostni li din hija inammissibbli sa fejn hija intiża għall-annullament tar-Regolament ta’ Implimentazzjoni 2023/1765. Skont il-Kunsill, l-emendi introdotti mill-imsemmi regolament ma jikkonċernawx l-inklużjoni ta’ isem ir-rikorrenti fuq il-listi kontenzjużi u għalhekk ma jaffettwawha la direttament u lanqas indirettament.
27
Ir-rikorrenti ssostni li, anki jekk ir-Regolament ta’ Implimentazzjoni 2023/1765 ma jbiddilx teknikament l-inklużjoni ta’ isimha fil-listi kontenzjużi, dan għandu l-effett li jikkonferma taċitament l-inklużjoni preċedenti u, b’mod partikolari, li jikkonferma r-raġunijiet għall-inklużjoni li jikkonċernawha.
28
Barra minn hekk, ir-rikorrenti ssostni li l-Kunsill għandu obbligu li jeżamina s-sitwazzjoni tagħha kull darba li jwettaq eżami mill-ġdid tal-inklużjoni ta’ isimha fil-listi kontenzjużi. Peress li r-Regolament ta’ Implimentazzjoni 2023/1765 ma jissodisfax dan l-obbligu, dan jikkostitwixxi ksur tad-drittijiet tagħha u l-imsemmi regolament tikkonċernaha direttament u individwalment.
29
L-evalwazzjoni tal-ammissibbiltà tar-rikors ippreżentat kontra r-Regolament ta’ Implimentazzjoni 2023/1765 għandha għalhekk ssir fid-dawl tal-obbligu tal-Kunsill li jwettaq eżami mill-ġdid perijodiku tal-lista li tinsab fl-Anness I tar-Regolament Nru 269/2014, kif emendat bir-Regolament 2022/330, konformement mal-Artikolu 14(4) ta’ dan l-istess regolament. F’dan ir-rigward, għandu jiġi rrilevat li r-regolamenti ta’ implimentazzjoni adottati wara eżamijiet mill-ġdid, inkluż ir-Regolament ta’ Implimentazzjoni 2023/1765, isemmu biss emendi u tħassir għal-listi kontenzjużi wara dan l-eżami mill-ġdid, b’tali mod li, skont dawn ir-regolamenti ta’ implimentazzjoni, l-inklużjonijiet li ma ġewx emendati jew imħassra huma estiżi (ara, b’analoġija, is-sentenza tat‑28 ta’ April 2021, Sharif vs Il‑Kunsill, T‑540/19, mhux ippubblikata, EU:T:2021:220, punt 48 u l-ġurisprudenza ċċitata).
30
Skont il-ġurisprudenza, anki fil-każ fejn il-persuna kkonċernata ma tissemmiex espressament minn att sussegwenti li jemenda l-lista li fuqha kien ġie inkluż isimha u anki jekk dan l-att ma jbiddilx il-motivi li għalihom isimha ġie inizjalment inkluż, tali att għandu jinftiehem bħala li jikkostitwixxi manifestazzjoni tar-rieda tal-Kunsill li jżomm isem il-persuna kkonċernata fl-imsemmija lista, bil-konsegwenza taż-żamma tal-iffriżar tal-fondi tagħha, peress li l-Kunsill għandu l-obbligu li jwettaq eżami ta’ din il-lista f’intervalli regolari (ara s-sentenza tal‑11 ta’ Settembru 2024, NSD vs Il‑Kunsill, T‑494/22, EU:T:2024:607, punt 28 u l-ġurisprudenza ċċitata).
31
Barra minn hekk, skont l-Artikolu 14(3) tar-Regolament Nru 269/2014, kif emendat bir-Regolament 2022/330, meta jiġu ppreżentati osservazzjonijiet jew meta jiġu ppreżentati provi sostanzjali ġodda, il-Kunsill għandu jirrevedi d-deċiżjoni tiegħu li jinkludi persuna fil-listi kontenzjużi. Mit-tieni nota ta’ adattament jirriżulta li l-Kunsill indika lir-rikorrenti, permezz ta’ ittra tal‑15 ta’ Settembru 2023, li huwa kien iddeċieda li jżomm il-miżuri restrittivi meħuda fil-konfront tagħha permezz tal-adozzjoni tal-atti ta’ żamma ta’ Settembru 2023. Għaldaqstant, għandu jitqies li dawn l-atti jirriżultaw minn eżami mill-ġdid tas-sitwazzjoni tar-rikorrenti.
32
Fid-dawl tal-kunsiderazzjonijiet preċedenti, hemm lok li jiġi konkluż li dan ir-rikors huwa ammissibbli sa fejn huwa intiż li jikseb l-annullament tar-Regolament ta’ Implimentazzjoni 2023/1765 sa fejn dan jikkonċerna lir-rikorrenti.
Fuq il-produzzjoni ta’ provi supplimentari
33
Permezz ta’ ittra rreġistrata fir-Reġistru tal-Qorti Ġenerali fit‑18 ta’ Ottubru 2024, ir-rikorrenti ppreżentat 19‑il dokument supplimentari, billi invokat l-Artikolu 85(3) tar-Regoli tal-Proċedura tal-Qorti Ġenerali. Hija tipproduċi tliet sensiliet ta’ provi supplimentari. L-ewwel sensiela tikkonċerna l-allegazzjoni li tgħid li hija tneħħiet minn Fortenova Group. It-tieni sensiela hija intiża sabiex turi l-assenza ta’ kontroll tar-rikorrenti minn Sberbank u t-tielet sensiela tikkonċerna t-trasferiment tar-rikorrenti lil investitur mill-Emirati Għarab Magħquda.
34
Permezz ta’ ittra tal‑5 ta’ Novembru 2024, ir-rikorrenti ppreżentat, billi reġgħet invokat l-Artikolu 85(3) tar-Regoli tal-Proċedura, żewġ dokumenti supplimentari.
35
Sabiex tiġġustifika l-produzzjoni tardiva ta’ dawn il-provi kollha, ir-rikorrenti tirreferi, minn naħa, għal żviluppi sinjifikattivi u reċenti li seħħew wara l-preżentata tan-nota ta’ adattament dwar l-atti ta’ żamma ta’ Marzu 2024 u għall-allegazzjoni li tgħid li hija kienet tneħħiet minn Fortenova Group u, min-naħa l-oħra, għan-neċessità li tingħata tweġiba għall-argumenti tal-Kunsill.
36
Il-Kunsill, sostnut mir-Repubblika tal-Kroazja u mill-Kummissjoni, ikkontesta, waqt is-seduta, l-ammissibbiltà tal-provi l-ġodda msemmija fil-punti 33 u 34 iktar ’il fuq minħabba tardività.
37
Għandu jitfakkar li, skont l-Artikolu 85(1) u (3) tar-Regoli tal-Proċedura, il-provi għandhom jiġu prodotti fil-kuntest tal-ewwel skambju ta’ noti, peress li l-partijiet prinċipali jistgħu, eċċezzjonalment, jipproduċu jew jipproponu provi ġodda qabel l-għeluq tal-fażi orali tal-proċedura, bil-kundizzjoni li l-produzzjoni tardiva tagħhom tkun iġġustifikata.
38
L-Artikolu 85(3) ma jikkostitwixxix, bħall-Artikolu 85(2) tar-Regoli tal-Proċedura, sempliċi deroga mir-regola ġenerali ta’ dekadenza prevista fl-Artikolu 85(1) tal-imsemmija Regoli, iżda eċċezzjoni għar-regola ta’ prinċipju u għad-deroga previsti, rispettivament, fl-Artikolu 85(1) u fl-Artikolu 85(2) tar-Regoli tal-Proċedura, fejn il-possibbiltà prevista fl-Artikolu 85(3) tal-imsemmija regoli hija miftuħa biss, skont il-formulazzjoni stess ta’ din id-dispożizzjoni, b’mod eċċezzjonali u l-applikazzjoni tagħha tippreżupponi għalhekk li tiġi pprovata l-eżistenza ta’ ċirkustanzi eċċezzjonali (ara, is-sentenza tat‑23 ta’ Novembru 2023, Ryanair u Airport Marketing Services, C‑758/21 P, EU:C:2023:917, punt 44 u l-ġurisprudenza ċċitata).
39
F’dan il-każ, għandu jiġi kkonstatat li r-rikorrenti ma indikatx espressament insostenn tal-annullament ta’ liema atti kienu ġew prodotti l-provi skont l-Artikolu 85(3) tar-Regoli tal-Proċedura. Madankollu, fid-dawl tas-sottomissjonijiet bil-miktub tar-rikorrenti, ser jiġi eżaminat jekk dawn l-elementi jistgħux jitqiesu li seħħew tardivament meta mqabbla mal-preżentata tan-nota ta’ adattament tal-atti ta’ żamma ta’ Marzu 2024.
40
Fir-rigward tal-ewwel sensiela ta’ dokumenti, dwar l-allegata tneħħija tar-rikorrenti minn Fortenova Group, għandu jiġi kkonstatat, minn naħa, li hija tipproduċi skeda ta’ informazzjoni mingħajr data dwar il-kundizzjonijiet ġenerali ta’ investiment, ftehim ta’ sottoskrizzjoni mingħajr data u silta minn dokument tal-Kummissjoni dwar il-mistoqsijiet li jsiru ta’ spiss fil-qasam ta’ miżuri restrittivi datat it‑8 ta’ April 2022 (Anness J.3, J.4 u J.8). Peress li dawn id-dokumenti huma mingħajr data jew għandhom data preċedenti għall-preżentata tan-nota ta’ adattament dwar l-atti ta’ żamma ta’ Marzu 2024, dawn għandhom jitqiesu li ġew prodotti tardivament. Issa, peress li r-rikorrenti sempliċement irreferiet għal żviluppi importanti u reċenti dwar it-tneħħija tagħha fi ħdan Fortenova Group mingħajr ma wriet l-eżistenza ta’ ċirkustanzi eċċezzjonali, dawn għandhom jiġu miċħuda bħala inammissibbli, skont l-Artikolu 85(1) u (3) tar-Regoli tal-Proċedura (ara, f’dan is-sens, is-sentenza tat‑12 ta’ Ottubru 2017, Moravia Consulting vs EUIPO – Citizen Systems Europe (SDC‑554S), T‑316/16, EU:T:2017:717, punt 63). Min-naħa l-oħra, ir-rikorrenti tipproduċi sunt tat-talba għal deċiżjoni preliminari fil-Kawża C‑465/24 imressqa fit‑2 ta’ Lulju 2024, avviż ta’ offerta ta’ Open Pass AG tat‑8 ta’ Awwissu 2024, notifika ta’ kontroll tal-konċentrazzjonijiet tal-Kummissjoni tal‑11 ta’ Ġunju 2024, sensiela ta’ messaġġi elettroniċi datati Lulju u Awwissu 2024 u dokument datat it‑2 ta’ Awwissu 2024 ta’ Fortenova Group dwar it-trasferiment tal-fergħa agrikola ta’ Fortenova Group (annessi J.1 u J.2 kif ukoll J.5 sa J.7).
41
Għandu jitfakkar li, skont ġurisprudenza stabbilita, il-legalità ta’ att tal-Unjoni għandha tiġi evalwata fid-dawl tal-punti ta’ fatt u ta’ liġi eżistenti fid-data li fiha l-att ikun ġie adottat (ara, f’dan is-sens, is-sentenzi tat‑3 ta’ Settembru 2015, Inuit Tapiriit Kanatami et vs Il‑Kummissjoni, C‑398/13 P, EU:C:2015:535, punt 22 u l-ġurisprudenza ċċitata, u tal‑4 ta’ Settembru 2015, NIOC et vs Il‑Kunsill, T‑577/12, mhux ippubblikata, EU:T:2015:596, punt 112 u l-ġurisprudenza ċċitata).
42
Issa, l-imsemmija dokumenti jirreferu għal elementi fattwali sussegwenti għall-atti kkontestati, li ġew adottati rispettivament fis‑16 ta’ Diċembru 2022, fit‑13 ta’ Marzu 2023, fit‑13 ta’ Settembru 2023 u fit‑12 ta’ Marzu 2024. It-teħid inkunsiderazzjoni tagħhom huwa għalhekk eskluż fid-dawl tal-evalwazzjoni tal-legalità ta’ dawn l-atti. Għalhekk, mingħajr ma huwa neċessarju li tingħata deċiżjoni dwar l-ammissibbiltà tal-offerta ta’ provi, għandu jiġi kkonstatat li, peress li dawn id-dokumenti ma jaffettwawx l-eżami tal-legalità tal-atti kkontestati, din l-offerta ta’ prova ma hijiex rilevanti fil-kuntest ta’ din il-kawża.
43
Fir-rigward tat-tieni sensiela ta’ provi dwar l-assenza ta’ kontroll ta’ Sberbank fuq ir-rikorrenti, għandu jiġi kkonstatat li hija tipproduċi artikli tal-istampa ppubblikati fl‑2022 jew fl‑2023 (annessi J.9 sa J.12). Issa, għandu jiġi kkonstatat li dawn l-artikli tal-istampa diġà ġew prodotti fl-anness tal-osservazzjonijiet tar-rikorrenti dwar in-nota ta’ intervent tar-Repubblika tal-Kroazja (annessi 3, 4, 8 u 9 ta’ dawn l-osservazzjonijiet) u li kienu ammissibbli sa fejn kienu intiżi li jwieġbu għan-nota ta’ intervent tagħha. Konsegwentement, ma hemmx lok li tingħata deċiżjoni dwar l-ammissibbiltà ta’ dawn il-provi fid-dawl tal-Artikolu 85(3) tar-Regoli tal-Proċedura.
44
Barra minn hekk, ir-rikorrenti tipproduċi traduzzjoni ta’ intervista ta’ azzjonist ta’ Fortenova Group (anness J.13). Madankollu, għandu jiġi kkonstatat li dan huwa dokument mingħajr data li għandu jitqies li ġie prodott tardivament fis-sens tal-Artikolu 85(3) tar-Regoli tal-Proċedura. Issa, ir-rikorrenti sempliċement indikat fl-ittra tat‑18 ta’ Ottubru 2024 li dan id-dokument kien rilevanti f’dan il-każ. Konsegwentement, hija naqset milli tressaq ġustifikazzjoni għall-produzzjoni tardiva ta’ din il-prova li għandha tiġi miċħuda bħala inammissibbli, skont l-Artikolu 85(3) tar-Regoli tal-Proċedura.
45
Fir-rigward tat-tielet sensiela ta’ provi, dwar it-trasferiment tar-rikorrenti lil investitur mill-Emirati Għarab Magħquda, għandu jiġi kkonstatat li dawn huma prokura stabbilita mill-imsemmi investitur mill-Emirati Għarab Magħquda datata l‑31 ta’ Ottubru 2022, provi ta’ ħlas datati l‑31 ta’ Ottubru 2022, kuntratt ta’ bejgħ u emenda datati l‑24 ta’ Frar 2022 u l‑31 ta’ Mejju 2022, kunsens mingħajr data tar-rikorrenti għat-trasferiment tad-dejn, avviż ta’ trasferiment tad-dejn datat il‑31 ta’ Ottubru 2022 u dokument tal-istess jum li jikkonferma l-ħlas skont il-ftehim ta’ trasferiment tad-dejn. Peress li dawn id-dokumenti huma mingħajr data jew għandhom data preċedenti għall-preżentata tan-nota ta’ adattament dwar l-atti ta’ żamma ta’ Marzu 2024, dawn għandhom jitqiesu li ġew prodotti tardivament. Issa, sabiex tiġġustifika l-produzzjoni tardiva tagħhom, ir-rikorrenti rreferiet sempliċement għan-neċessità li twieġeb għall-osservazzjonijiet tal-Kunsill. Għandu jiġi kkonstatat li r-rikorrenti ma esponietx ir-raġunijiet li għalihom hija ma kinitx f’pożizzjoni li tipproduċihom qabel. Konsegwentement, dawn il-provi għandhom jiġu miċħuda bħala inammissibbli.
46
Fir-rigward tad-dokumenti prodotti mir-rikorrenti fil‑5 ta’ Novembru 2024, għandu jiġi kkonstatat li din hija stima tal-valur tal-kumpannija Agrokor datata t‑8 ta’ Ġunju 2018 u ta’ artiklu datat il‑11 ta’ Jannar 2019 dwar l-istess kumpannija. Peress li dawn id-dokumenti għandhom data preċedenti għall-preżentata tan-nota ta’ adattament dwar l-atti ta’ żamma ta’ Marzu 2024, dawn għandhom jitqiesu li ġew prodotti tardivament. Ir-rikorrenti tindika sempliċement li hija kellha aċċess għal dawn id-dokumenti biss reċentement minħabba l-iżviluppi dwar it-tneħħija allegata tagħha minn Fortenova Group. Issa, għandu jiġi rrilevat li r-rikorrenti tirreferi fir-rikors għar-ristrutturazzjoni ta’ Agrokor li wasslet għall-ħolqien ta’ Fortenova Group. Konsegwentement, hija ma esponietx ir-raġunijiet għalfejn hija ma kinitx f’pożizzjoni li tipproduċi dawn id-dokumenti relatati ma’ Agrokor mhux iktar tard mill-kuntest tan-nota ta’ adattament dwar l-atti ta’ żamma ta’ Marzu 2024, b’tali mod li hija ma ġġustifikatx il-produzzjoni tardiva tagħhom.
47
F’dawn iċ-ċirkustanzi, għandu jitqies li r-rikorrenti ma ġġustifikatx, fis-sens tal-Artikolu 85(3) tar-Regoli tal-Proċedura, il-produzzjoni tardiva ta’ dawn il-provi supplimentari, li għalhekk għandhom jiġu miċħuda bħala inammissibbli.
48
Konsegwentement, ir-rikorrenti ma tistax tibbaża ruħha fuq l-Artikolu 85(3) tar-Regoli tal-Proċedura sabiex tipproduċi dawn il-provi supplimentari sa fejn dawn huma parzjalment inammissibbli u parzjalment mingħajr effett fuq il-legalità tal-atti kkontestati.
Fuq it-talba intiża għall-applikazzjoni tal-Artikolu 45 tal-Istatut tal-Qorti tal-Ġustizzja tal-Unjoni Ewropea mressqa fit-18 ta’ Ottubru 2024
49
Fid‑9 ta’ Ottubru 2024, ir-rikorrenti, permezz ta’ att separat, ippreżentat fir-Reġistru tal-Qorti Ġenerali nota ta’ adattament abbażi tal-Artikolu 86(1) tar-Regoli tal-Proċedura, intiża għall-annullament tal-atti ta’ żamma ta’ Settembru 2024 sa fejn dawn l-atti kienu jikkonċernawha.
50
Skont l-Artikolu 86(1) tar-Regoli tal-Proċedura, fil-verżjoni tagħhom li tirriżulta mill-emendi tar-Regoli tal-Proċedura tal-Qorti Ġenerali tat‑12 ta’ Awwissu 2024 (ĠU L, 2024/2095), li daħlu fis-seħħ fl‑1 ta’ Settembru 2024, meta att, li jkun qiegħed jintalab l-annullament tiegħu, jiġi ssostitwit jew emendat b’att ieħor li jkollu l-istess suġġett, ir-rikorrent jista’, sa mhux iktar tard minn ġimagħtejn wara n-notifika ta’ deċiżjoni li tiffissa d-data tas-seduta għas-sottomissjonijiet orali jew qabel in-notifika tad-deċiżjoni tal-Qorti Ġenerali li taqta’ l-kawża mingħajr il-fażi orali tal-proċedura, jadatta r-rikors sabiex jittieħed inkunsiderazzjoni dan l-element ġdid.
51
Skont l-Artikolu 246(3) tar-Regoli tal-Proċedura, id-dispożizzjoni tal-Artikolu 86(1) tapplika biss meta t-terminu msemmi fl-Artikolu 86(2), jiġifieri t-terminu għall-preżentata ta’ rikors previst fis-sitt paragrafu tal-Artikolu 263 TFUE, jibda jiddekorri wara l‑1 ta’ Settembru 2024.
52
Issa, għandu jiġi kkonstatat, minn naħa, li l-atti li huma s-suġġett tal-adattament tar-rikors ġew adottati fit‑12 ta’ Settembru 2024 u ppubblikati fil-Ġurnal Uffiċjali l-għada, li jimplika li t-terminu għall-preżentata ta’ rikors previst fis-sitt paragrafu tal-Artikolu 263 TFUE beda jiddekorri wara l‑1 ta’ Settembru 2024, u b’hekk irendi applikabbli l-Artikolu 86(1) tar-Regoli tal-Proċedura għal dan il-każ, u, min-naħa l-oħra, li l-konvokazzjoni għas-seduta ġiet innotifikata lir-rikorrenti fit‑18 ta’ Settembru 2024. Konsegwentement, it-terminu għall-preżentata tan-nota ta’ adattament intiża għall-annullament tal-atti ta’ żamma ta’ Settembru 2024 skada fit‑2 ta’ Ottubru 2024.
53
Peress li n-nota ta’ adattament ġiet ippreżentata fir-Reġistru tal-Qorti Ġenerali wara l-iskadenza tat-terminu previst fl-Artikolu 86(1) tar-Regoli tal-Proċedura, permezz ta’ deċiżjoni tal-President tal-Ewwel Awla tal‑14 ta’ Ottubru 2024, ġie deċiż li ma tiġix inkluża fil-proċess tal-kawża, u r-rikorrenti ġiet informata b’dan permezz ta’ ittra tar-Reġistru fl-istess jum.
54
Permezz ta’ ittra tat‑18 ta’ Ottubru 2024, ir-rikorrenti ressqet talba bbażata fuq l-Artikolu 45 tal-Istatut tal-Qorti tal-Ġustizzja tal-Unjoni Ewropea. Mistoqsija f’dan ir-rigward waqt is-seduta, ir-rikorrenti ppreċiżat li din it-talba kienet intiża sabiex il-Qorti Ġenerali tiddikjara ammissibbli n-nota ta’ adattament ippreżentata tardivament abbażi tal-Artikolu 45 tal-Istatut tal-Qorti tal-Ġustizzja tal-Unjoni Ewropea. Ir-rikorrenti ssostni li l-eżistenza ta’ każ fortuwitu pprekludietha milli tippreżenta l-imsemmija nota ta’ adattament fit-terminu previst mill-Artikolu 86(1) tar-Regoli tal-Proċedura, kif emendati. Fil-fatt, hija ssostni li l-fatt li l-emendi tar-Regoli tal-Proċedura ġew ippubblikati matul il-vaganzi ġudizzjarji, b’informazzjoni allegatament ambigwa fuq is-sit Internet EUR-Lex, ħoloq sitwazzjoni li fiha kien imprevedibbli għaliha li terminu magħruf sew u importanti jiġi ssostitwit mill-Qorti Ġenerali fi żmien ftit ġimgħat, mingħajr ebda avviż jew tħabbir minn qabel.
55
Il-Kunsill, sostnut mir-Repubblika tal-Kroazja u mill-Kummissjoni, jikkontesta l-argumenti tar-rikorrenti.
56
F’dan ir-rigward, minn ġurisprudenza stabbilita jirriżulta li tista’ ssir deroga mill-applikazzjoni tar-regoli tal-Unjoni dwar it-termini proċedurali biss f’ċirkustanzi kompletament eċċezzjonali, ta’ każijiet fortuwiti jew ta’ forza maġġuri, skont it-tieni paragrafu tal-Artikolu 45 tal-Istatut tal-Qorti tal-Ġustizzja tal-Unjoni Ewropea, peress li l-applikazzjoni stretta ta’ dawn ir-regoli tissodisfa r-rekwiżit ta’ ċertezza legali u n-neċessità li tiġi evitata kull diskriminazzjoni jew trattament arbitrarju fl-amministrazzjoni tal-ġustizzja (ara s-sentenza tal‑14 ta’ Diċembru 2016, SV Capital vs ABE, C‑577/15 P, EU:C:2016:947, punt 56 u l-ġurisprudenza ċċitata).
57
Għandu jitfakkar li l-Artikolu 45 tal-Istatut tal-Qorti tal-Ġustizzja tal-Unjoni Ewropea huwa applikabbli għall-proċedura quddiem il-Qorti Ġenerali bis-saħħa tal-Artikolu 53 tal-imsemmi Statut.
58
Il-Qorti tal-Ġustizzja ddeċidiet li l-kunċetti ta’ “forza maġġuri” u ta’ “każ fortuwitu” jinkludu element oġġettiv, relatat maċ-ċirkustanzi anormali u indipendenti mir-rieda tar-rikorrenti, u element suġġettiv relatat mal-obbligu, għaliha, li tipproteġi ruħha mill-konsegwenzi tal-avveniment anormali billi tieħu miżuri xierqa mingħajr ma tagħmel sagrifiċċji eċċessivi. B’mod partikolari, ir-rikorrenti għandha tissorvelja bir-reqqa l-iżvolġiment tal-proċedura mibdija u, b’mod partikolari, turi diliġenza sabiex tosserva t-termini stabbiliti (sentenza tal‑15 ta’ Diċembru 1994, Bayer vs Il‑Kummissjoni, C‑195/91 P, EU:C:1994:412, punt 32).
59
Il-kunċetti ta’ “każ fortuwitu” u ta’ “forza maġġuri” ma japplikawx għal sitwazzjoni fejn persuna diliġenti u avżata kienet oġġettivament f’pożizzjoni li tevita l-iskadenza ta’ terminu għall-preżentata ta’ rikors (ara d-digriet tal‑11 ta’ Ġunju 2020, GMPO vs Il‑Kummissjoni, C‑575/19 P, mhux ippubblikat, EU:C:2020:448, punt 34 u l-ġurisprudenza ċċitata).
60
Fl-aħħar nett, għandu jitfakkar li, skont it-tieni paragrafu tal-Artikolu 45 tal-Istatut tal-Qorti tal-Ġustizzja tal-Unjoni Ewropea, hija l-persuna kkonċernata li tinvoka każ fortuwitu jew ta’ forza maġġuri li għandha tistabbilixxi l-eżistenza tiegħu.
61
F’dan il-każ, għandu jiġi rrilevat li ċ-ċirkustanzi invokati mir-rikorrenti huma marbuta mal-fatt li kien biss tardivament li hija saret taf bl-emendi tar-Regoli tal-Proċedura, minħabba, minn naħa, il-pubblikazzjoni tagħhom matul il-perijodu tal-vaganzi ġudizzjarji u, min-naħa l-oħra, preżentazzjoni ambigwa fuq is-sit Internet EUR-Lex tar-Regoli tal-Proċedura li ma wrietx b’mod ċar dawn l-emendi.
62
Madankollu, kif jirrileva ġustament il-Kunsill, għandu jiġi kkonstatat li l-emendi tar-Regoli tal-Proċedura ġew ippubblikati fil-Ġurnal Uffiċjali fit‑12 ta’ Awwissu 2024 b’data tad-dħul fis-seħħ indikata bħala l‑1 ta’ Settembru 2024. Barra minn hekk, huma kienu s-suġġett ta’ stqarrija għall-istampa tal-Qorti tal-Ġustizzja tal-Unjoni Ewropea fit‑30 ta’ Awwissu 2024 u verżjoni kkonsolidata tar-Regoli tal-Proċedura kienet disponibbli mill‑1 ta’ Settembru 2024 fuq is-sit internet tagħha, filwaqt li link għal din il-verżjoni kkonsolidata tar-Regoli tal-Proċedura kienet tinsab fl-ittra tat‑18 ta’ Settembru 2024 li permezz tagħha r-Reġistru sejjaħ lill-partijiet għas-seduta.
63
Att maħruġ minn istituzzjoni tal-Unjoni jista’ jiġi invokat kontra persuni fiżiċi u ġuridiċi meta dawn tal-aħħar kellhom il-possibbiltà li jsiru jafu bih permezz ta’ pubblikazzjoni regolari fil-Ġurnal Uffiċjali (ara, f’dan is-sens, is-sentenza tal‑11 ta’ Diċembru 2007, Skoma-Lux, C‑161/06, EU:C:2007:773, punt 37 u l-ġurisprudenza ċċitata). Fil-fatt, wara l-imsemmija pubblikazzjoni, ħadd ma jista’ jinvoka n-nuqqas ta’ għarfien tal-kontenut tal-Ġurnal Uffiċjali.
64
Konsegwentement, ir-rikorrenti ma stabbilixxietx l-eżistenza ta’ każ fortuwitu jew ta’ forza maġġuri li jippermetti deroga mit-terminu inkwistjoni abbażi tat-tieni paragrafu tal-Artikolu 45 tal-Istatut tal-Qorti tal-Ġustizzja tal-Unjoni Ewropea.
65
Mill-kunsiderazzjonijiet preċedenti jirriżulta li t-talba tar-rikorrenti mressqa abbażi tal-Artikolu 45 tal-Istatut tal-Qorti tal-Ġustizzja tal-Unjoni Ewropea għandha tiġi miċħuda bħala infondata.
Fuq il-mertu
66
Insostenn tar-rikors, ir-rikorrenti tqajjem, essenzjalment, ħames motivi, ibbażati fuq eċċezzjoni ta’ illegalità tal-aħħar parti tal-Artikolu 2(1) tad-Deċiżjoni 2014/145, kif emendata bid-Deċiżjoni 2022/329, u tal-aħħar parti tal-Artikolu 3(1) tar-Regolament Nru 269/2014, kif emendat bir-Regolament 2022/330, fuq ksur tad-dritt għal smigħ, fuq żball ta’ evalwazzjoni, fuq ksur tal-prinċipju ta’ proporzjonalità u fuq ksur tal-obbligu ta’ motivazzjoni.
Fuq l-eċċezzjoni ta’ illegalità tal-kriterju ta’ assoċjazzjoni
67
Ir-rikorrenti tqajjem, abbażi tal-Artikolu 277 TFUE, eċċezzjoni ta’ illegalità tal-aħħar parti tal-Artikolu 2(1) tad-Deċiżjoni 2014/145, kif emendata bid-Deċiżjoni 2022/329, u tal-aħħar parti tal-Artikolu 3(1) tar-Regolament Nru 269/2014, kif emendat bir-Regolament 2022/330, li tirrigwarda l-persuni assoċjati ma’ persuna li hija s-suġġett ta’ miżuri restrittivi skont l-Artikolu 2(1) tad-Deċiżjoni 2014/145, kif emendata bid-Deċiżjoni 2022/329, u tal-Artikolu 3(1) tar-Regolament Nru 269/2014, kif emendat bir-Regolament 2022/330 (iktar ’il quddiem il-“kriterju ta’ assoċjazzjoni”).
68
Ir-rikorrenti ssostni li l-kriterju ta’ assoċjazzjoni ma huwiex konformi mal-għanijiet tal-Artikolu 21 TUE u tal-Artikolu 215 TFUE sa fejn jippermetti lill-Kunsill jinkludi fil-listi kontenzjużi l-ismijiet ta’ persuni li ma għandhom ebda rabta mar-reġim suġġett għall-miżuri restrittivi inkwistjoni. Hija tinvoka ksur tal-prinċipju ta’ ċertezza legali. B’mod iktar preċiż, ir-rikorrenti tikkontesta d-definizzjoni wiesgħa tal-kriterju ta’ assoċjazzjoni li tagħti lill-Kunsill setgħa ta’ evalwazzjoni illimitata u arbitrarja u tippermettilu jinkludi fil-listi kontenzjużi kull persuna.
69
Fir-replika, ir-rikorrenti ssostni li n-natura arbitrarja tal-inklużjoni ta’ isimha tirriżulta mill-fatt, minn naħa, li teżisti biss entità oħra li isimha huwa inkluż fil-listi kontenzjużi bħala entità assoċjata ma’ entità oħra u, min-naħa l-oħra, li, fl-ipoteżi fejn hija tkun għadha kkontrollata minn Sberbank, kif dan huwa allegat mill-Kunsill, l-inklużjoni ta’ isimha fil-listi kontenzjużi ma tkunx neċessarja.
70
Ir-rikorrenti ssostni wkoll li hija ma għadhiex ikkontrollata minn Sberbank.
71
Il-Kunsill, sostnut mill-Kummissjoni, jikkontesta l-argumenti tar-rikorrenti.
72
Skont l-Artikolu 277 TFEU, kull parti tista’, fil-kuntest ta’ tilwima li ddaħħal inkwistjoni att ta’ portata ġenerali adottat minn istituzzjoni, korp jew organu tal-Unjoni, tibbaża ruħha fuq il-motivi previsti fit-tieni paragrafu tal-Artikolu 263 TFUE sabiex tinvoka quddiem il-Qorti tal-Ġustizzja tal-Unjoni Ewropea l-inapplikabbiltà ta’ dan l-att.
73
L-Artikolu 277 TFUE jikkostitwixxi l-espressjoni ta’ prinċipju ġenerali li jiżgura d-dritt ta’ kull parti li tikkontesta b’mod inċidentali, bil-għan li tikseb l-annullament ta’ att li kontrih tista’ tippreżenta rikors, il-validità ta’ atti istituzzjonali preċedenti, li jikkostitwixxu l-bażi legali tal-att ikkontestat, jekk din il-parti ma kellhiex id-dritt li tippreżenta, skont l-Artikolu 263 TFUE, rikors dirett kontra dawn l-atti, li tagħhom hija għalhekk tkun qiegħda tbati l-konsegwenzi mingħajr ma kienet f’pożizzjoni li titlob li jiġu annullati. L-att ġenerali li l-illegalità tiegħu hija eċċepita għandu jkun applikabbli, direttament jew indirettament, għas-sitwazzjoni li tkun is-suġġett tar-rikors u għandu jkun hemm rabta legali diretta bejn id-deċiżjoni individwali kkontestata u l-att ġenerali inkwistjoni (ara s-sentenza tas‑17 ta’ Frar 2017, Islamic Republic of Iran Shipping Lines et vs Il‑Kunsill, T‑14/14 u T‑87/14, EU:T:2017:102, punt 55 u l-ġurisprudenza ċċitata).
74
Skont ġurisprudenza stabbilita, il-qrati tal-Unjoni għandhom jiżguraw, konformement mal-kompetenzi li huma għandhom skont it-Trattat FUE, stħarriġ, bħala prinċipju komplet, tal-legalità tal-atti kollha tal-Unjoni fid-dawl tad-drittijiet fundamentali li jagħmlu parti integrali mill-ordinament ġuridiku tal-Unjoni, li jinkludi b’mod partikolari r-rispett tad-drittijiet tad-difiża u d-dritt għal protezzjoni ġudizzjarja effettiva (ara, f’dan is-sens, is-sentenzi tat‑3 ta’ Settembru 2008, Kadi u Al Barakaat International Foundation vs Il‑Kunsill u Il‑Kummissjoni, C‑402/05 P u C‑415/05 P, EU:C:2008:461, punt 326, u tat‑18 ta’ Lulju 2013, Il‑Kummissjoni et vs Kadi, C‑584/10 P, C‑593/10 P u C‑595/10 P, EU:C:2013:518, punti 97 u 98).
75
Madankollu, il-Kunsill għandu setgħa ta’ evalwazzjoni wiesgħa għal dak li jikkonċerna d-definizzjoni ġenerali u astratta tal-kriterji ġuridiċi u tal-modalitajiet ta’ adozzjoni tal-miżuri restrittivi (ara, f’dan is-sens, is-sentenza tal‑21 ta’ April 2015, Anbouba vs Il‑Kunsill, C‑605/13 P, EU:C:2015:248, punt 41 u l-ġurisprudenza ċċitata). Konsegwentement, ir-regoli ta’ portata ġenerali li jiddefinixxu dawn il-kriterji u dawn il-modalitajiet, bħad-dispożizzjonijiet tal-atti li jipprevedu l-kriterji ta’ inklużjoni u ta’ żamma previsti minn dan il-motiv, huma s-suġġett ta’ stħarriġ ġudizzjarju limitat, li jillimita ruħu għall-verifika tal-osservanza tar-regoli ta’ proċedura u ta’ motivazzjoni, tal-eżattezza materjali tal-fatti, tal-assenza ta’ żball ta’ liġi kif ukoll tal-assenza ta’ żball manifest fl-evalwazzjoni tal-fatti u ta’ użu ħażin ta’ poter (ara s-sentenza tal‑15 ta’ Novembru 2023, OT vs Il‑Kunsill, T‑193/22, EU:T:2023:716, punt 35 u l-ġurisprudenza ċċitata).
76
Skont ir-rikorrenti, il-kriterju ta’ assoċjazzjoni ma huwiex konformi mal-Artikolu 21 TUE u mal-Artikolu 215 TFUE u jikser il-prinċipju ta’ ċertezza legali.
77
Fl-ewwel lok, il-prinċipju ta’ ċertezza legali jimplika li l-leġiżlazzjoni tal-Unjoni tkun ċara u preċiża u li l-applikazzjoni tagħha tkun prevedibbli għall-persuni suġġetti għaliha (ara s-sentenza tal‑15 ta’ Novembru 2023, OT vs Il‑Kunsill, T‑193/22, EU:T:2023:716, punt 42 u l-ġurisprudenza ċċitata).
78
F’dan ir-rigward, ġie deċiż li l-kriterju ta’ assoċjazzjoni jillimita s-setgħa ta’ evalwazzjoni tal-Kunsill, billi jistabbilixxi kriterji oġġettivi, li jiggarantixxu l-livell ta’ prevedibbiltà meħtieġ mid-dritt tal-Unjoni u l-osservanza tal-prinċipju ta’ ċertezza legali (sentenza tas‑6 ta’ Settembru 2023, Pumpyanskiy vs Il‑Kunsill, T‑291/22, mhux ippubblikata, EU:T:2023:499, punt 126).
79
Fit-tieni lok, għandu jiġi rrilevat li r-rikorrenti tqajjem motiv ibbażat fuq il-ksur tal-Artikolu 215 TFUE sa fejn ma teżistix rabta suffiċjenti bejn il-persuni suġġetti għall-miżuri restrittivi u l-pajjiż terz inkwistjoni u hija tibbaża ruħha b’mod partikolari fuq is-sentenza tat‑13 ta’ Marzu 2012, Tay Za vs Il‑Kunsill (C‑376/10 P, EU:C:2012:138, punti 64 u 68). Madankollu, għandu jiġi kkonstatat li l-ġurisprudenza ċċitata mir-rikorrenti ma tirrigwardax l-Artikolu 215 TFUE, iżda l-Artikoli 60 u 301 KE.
80
Issa, mill-ġurisprudenza jirriżulta li, wara l-emendi li saru fid-dritt primarju wara d-dħul fis-seħħ tat-Trattat ta’ Lisbona, fl‑1 ta’ Diċembru 2009, il-kontenut tal-Artikolu 60 KE, dwar miżuri restrittivi fir-rigward tal-moviment tal-kapital u tal-pagamenti, u tal-Artikolu 301 KE, dwar l-interruzzjoni jew it-tnaqqis, kompletament jew parzjalment, tar-relazzjonijiet ekonomiċi ma’ Stat terz wieħed jew iktar, huwa rifless fl-Artikolu 215 TFUE. L-Artikolu 215(2) TFUE jippermetti lill-Kunsill jadotta miżuri restrittivi kontra persuni fiżiċi jew ġuridiċi, gruppi jew entitajiet mhux statali, jiġifieri miżuri li, qabel id-dħul fis-seħħ tat-Trattat ta’ Lisbona, kienu jeżiġu l-inklużjoni wkoll tal-Artikolu 308 KE fil-bażi legali tagħhom jekk id-destinatarji tagħhom ma kellhom l-ebda rabta mas-sistema regolatorja ta’ Stat terz (sentenza tad‑19 ta’ Lulju 2012, Il‑Parlament vs Il‑Kunsill, C‑130/10, EU:C:2012:472, punti 51 u 53).
81
Minn dan isegwi li l-argument tar-rikorrenti bbażat fuq il-ksur tal-Artikolu 215 TFUE għandu jiġi miċħud.
82
Fit-tielet lok, għandu jiġi rrilevat li l-kriterju ta’ assoċjazzjoni ma jeżiġix li l-persuna kkonċernata minn dan il-kriterju jkollha rabta diretta mas-sitwazzjoni fl-Ukraina (ara, f’dan is-sens, is-sentenza tal‑11 ta’ Settembru 2024, Ezubov vs Il‑Kunsill, T‑741/22, mhux ippubblikata, EU:T:2024:605, punt 120).
83
Il-possibbiltà li jiġu imposti miżuri restrittivi f’tali sitwazzjoni hija spjegata mir-riskju mhux negliġibbli li persuna li hija s-suġġett ta’ miżuri restrittivi tuża, sabiex tevita dawn il-miżuri, ir-rabta li hija għandha mal-persuni assoċjati magħha sabiex teżerċita pressjoni fuq dawn tal-aħħar (ara s-sentenza tal‑11 ta’ Settembru 2024, Ezubov vs Il‑Kunsill, T‑741/22, mhux ippubblikata, EU:T:2024:605, punt 121 u l-ġurisprudenza ċċitata).
84
Konsegwentement, dan il-kriterju jikkontribwixxi sabiex tiġi żgurata l-effikaċja tal-miżuri restrittivi u għalhekk sabiex issir pressjoni fuq l-awtoritajiet Russi, sabiex dawn itemmu l-azzjonijiet u l-politiki tagħhom li jiddestabbilizzaw l-Ukraina kif ukoll l-aggressjoni militari ta’ dan il-pajjiż.
85
Minn dan isegwi li l-kriterju ta’ assoċjazzjoni u l-miżuri restrittivi meħuda f’dan ir-rigward huma konformi mal-għan imsemmi fl-Artikolu 21(2)(c) TUE li tiġi ppreżervata l-paċi, li jiġu evitati l-kunflitti u li tissaħħaħ is-sigurtà internazzjonali, konformement mal-għanijiet u mal-prinċipji tal-Karta tan-Nazzjonijiet Uniti, iffirmata f’San Francisco (l-Istati Uniti) fis‑26 ta’ Ġunju 1945 (ara, f’dan is-sens, is-sentenza tal‑15 ta’ Novembru 2023, OT vs Il‑Kunsill, T‑193/22, EU:T:2023:716, punt 46).
86
Konsegwentement, l-argument tar-rikorrenti dwar l-assenza ta’ rabta bejn is-sitwazzjoni fl-Ukraina u r-rwol tal-persuni fiżiċi li huma s-suġġett tal-miżuri restrittivi inkwistjoni għandu jiġi miċħud.
87
Barra minn hekk, għandu jiġi miċħud l-argument tar-rikorrenti li jgħid li l-inklużjoni ta’ isimha fil-listi kontenzjużi hija arbitrarja sa fejn teżisti biss entità oħra suġġetta għall-miżuri restrittivi inkwistjoni skont il-kriterju ta’ assoċjazzjoni. Fil-fatt, tali argument jikkonċerna l-applikazzjoni tal-kriterju ta’ assoċjazzjoni u mhux id-definizzjoni tiegħu.
88
Barra minn hekk, l-argument tar-rikorrenti li jgħid li hija ma hijiex iktar ikkontrollata minn Sberbank jirrigwarda l-kwistjoni tal-fondatezza tal-motivi ta’ inklużjoni u ma jikkonċernax kwistjoni ta’ legalità tal-kriterju li jikkostitwixxi l-bażi legali tal-inklużjoni ta’ isimha fil-listi kontenzjużi.
89
Minn dan isegwi li l-eċċezzjoni ta’ illegalità mqajma mir-rikorrenti għandha tiġi miċħuda.
Fuq il-motiv ibbażat fuq ksur tal-obbligu ta’ motivazzjoni
90
Ir-rikorrenti ssostni li l-Kunsill ma pprovdiex raġunijiet suffiċjenti jew xierqa għall-inklużjoni ta’ isimha fil-listi kontenzjużi, bi ksur tat-tieni paragrafu tal-Artikolu 296 TFUE u tal-Artikolu 41(2)(ċ) tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”).
91
L-ewwel nett, ir-rikorrenti ssostni li l-kuntest tal-atti kkontestati ma kienx jippermettilha tifhem il-portata tal-miżura meħuda fil-konfront tagħha. Fil-fehma tagħha, kien impossibbli għaliha li tipprevedi li l-Kunsill kien ser jallega li hija kienet “ikkontrollata minn Sberbank”, meta hija kienet inbiegħet minn Sberbank lil proprjetarju ġdid.
92
It-tieni nett, ir-rikorrenti ssostni li l-affermazzjoni li tgħid li hija baqgħet taħt il-kontroll effettiv ta’ Sberbank ma hijiex spjegata, indipendentement mill-fatt li hija falza, filwaqt li l-Kunsill kellu l-possibbiltà materjali li jagħti motivazzjoni iktar preċiża.
93
It-tielet nett, fir-replika, ir-rikorrenti żżid li l-espożizzjoni tal-motivi ma tippermettilhiex tifhem il-motivi eżatti tal-inklużjoni u taż-żamma ta’ isimha fil-listi kontenzjużi. Peress li l-kuntest li jirriżulta mill-premessa 3 tad-Deċiżjoni 2022/2477 huwa bbażat fuq l-attakki b’missili u bi droni tal-Federazzjoni Russa kontra persuni ċivili Ukraini, il-Kunsill ma jagħti ebda spjegazzjoni raġonevoli li turi b’liema mod ir-rikorrenti tinsab fl-istess sitwazzjoni bħall-“persuni responsabbli” għal dawn l-attakki.
94
Il-Kunsill, sostnut mill-Kummissjoni, jikkontesta l-argumenti tar-rikorrenti.
95
Għandu jitfakkar li l-motivazzjoni meħtieġa mill-Artikolu 296 TFUE għandha turi b’mod ċar u inekwivoku r-raġunament tal-istituzzjoni, awtriċi tal-att, b’mod li tippermetti lill-persuni kkonċernati jkunu jafu l-ġustifikazzjonijiet tal-miżuri meħuda sabiex tiġi evalwata l-fondatezza tagħhom u lill-qorti kompetenti teżerċita l-istħarriġ tagħha (sentenza tal‑15 ta’ Novembru 2012, Il‑Kunsill vs Bamba, C‑417/11 P, EU:C:2012:718, punt 50; ara wkoll is-sentenza tat‑22 ta’ April 2021, Il‑Kunsill vs PKK, C‑46/19 P, EU:C:2021:316, punt 47 u l-ġurisprudenza ċċitata).
96
Il-motivazzjoni meħtieġa mill-Artikolu 296 TFUE għandha tiġi adattata għan-natura tal-att inkwistjoni u għall-kuntest li fih dan ikun ġie adottat. Ir-rekwiżit ta’ motivazzjoni għandu jiġi evalwat fid-dawl taċ-ċirkustanzi tal-każ, b’mod partikolari tal-kontenut ta’ dan l-att, tan-natura tal-motivi invokati u tal-interess li jista’ jkollhom id-destinatarji jew persuni oħra kkonċernati direttament u individwalment mill-imsemmi att li jirċievu spjegazzjonijiet. B’mod partikolari ma huwiex meħtieġ li l-motivazzjoni tispeċifika l-punti ta’ fatt u ta’ liġi kollha rilevanti u lanqas li tissodisfa b’mod iddettaljat il-kunsiderazzjonijiet magħmula mill-parti kkonċernata meta din tiġi kkonsultata qabel l-adozzjoni tal-att innifsu, sa fejn in-natura suffiċjenti ta’ motivazzjoni għandha tiġi evalwata mhux biss fid-dawl tal-formulazzjoni tagħha iżda wkoll tal-kuntest tagħha kif ukoll tar-regoli ġuridiċi kollha li jirregolaw il-qasam ikkonċernat. Konsegwentement, att li jikkawża preġudizzju jkun motivat b’mod suffiċjenti meta dan ikun sar f’kuntest magħruf mill-persuna kkonċernata, li jkun jippermettilha tifhem il-portata tal-miżura meħuda fil-konfront tagħha (sentenza tal‑15 ta’ Novembru 2012, Il‑Kunsill vs Bamba, C‑417/11 P, EU:C:2012:718, punti 53 u 54; ara, wkoll, is-sentenza tat‑22 ta’ April 2021, Il‑Kunsill vs PKK, C‑46/19 P, EU:C:2021:316, punt 48 u l-ġurisprudenza ċċitata).
97
Barra minn hekk, il-ġurisprudenza ċċarat li l-motivazzjoni ta’ att tal-Kunsill li jimponi miżura restrittiva ma kellhiex biss tidentifika l-bażi legali ta’ din il-miżura, iżda wkoll ir-raġunijiet speċifiċi u konkreti li għalihom il-Kunsill ikkunsidra, fl-eżerċizzju tas-setgħa diskrezzjonali ta’ evalwazzjoni tiegħu, li l-persuna kkonċernata kellha tkun is-suġġett ta’ tali miżura (ara s-sentenza tas‑27 ta’ Lulju 2022, RT France vs Il‑Kunsill, T‑125/22, EU:T:2022:483, punt 105 u l-ġurisprudenza ċċitata).
98
Għandu jitfakkar ukoll li l-obbligu ta’ motivazzjoni previst fl-Artikolu 296 TFUE jikkostitwixxi formalità essenzjali li għandha tiġi distinta mill-kwistjoni tal-fondatezza tiegħu, peress li din taqa’ taħt il-legalità sostantiva tal-att kontenzjuż (ara, f’dan is-sens, is-sentenza tat‑2 ta’ April 1998, Il‑Kummissjoni vs Sytraval u Brink’s France, C‑367/95 P, EU:C:1998:154, punt 67). Fil-fatt, il-motivazzjoni ta’ deċiżjoni tikkonsisti fl-espressjoni formali tal-motivi li fuqhom hija bbażata din id-deċiżjoni. Jekk dawn il-motivi jkunu vvizzjati bi żbalji, dawn jivvizzjaw il-legalità sostantiva tad-deċiżjoni, iżda mhux il-motivazzjoni tagħha, li tista’ tkun suffiċjenti filwaqt li jkunu espressi motivi żbaljati (sentenza tal‑10 ta’ Lulju 2008, Bertelsmann u Sony Corporation of America vs Impala, C‑413/06 P, EU:C:2008:392, punt 181).
99
Fil-kawża preżenti, l-ewwel nett, għandu jiġi rrilevat li l-kuntest ġenerali li wassal lill-Kunsill sabiex jadotta l-miżuri restrittivi inkwistjoni huwa espost b’mod ċar fil-premessi tal-atti kkontestati, li b’mod partikolari, jagħmlu riferiment għall-aggressjoni militari mhux ipprovokata u mhux iġġustifikata min-naħa tal-Federazzjoni Russa kontra l-Ukraina. Bl-istess mod, il-bażijiet legali li fuqhom ġew adottati l-imsemmija atti, jiġifieri l-Artikolu 29 TUE u l-Artikolu 215 TFUE, huma indikati b’mod ċar.
100
It-tieni nett, il-motivi tal-atti kkontestati fil-konfront tar-rikorrenti huma dawk esposti fil-punt 10 iktar ’il fuq. Kuntrarjament għal dak li ssostni r-rikorrenti, għandu jiġi kkonstatat li, fid-dawl tal-formulazzjoni tagħhom, il-motivi huma ċari u preċiżi biżżejjed sabiex jippermettulha tifhem ir-raġunijiet li għalihom isimha ġie inkluż, u sussegwentement miżmum, fil-listi kontenzjużi. B’mod partikolari, minn din il-motivazzjoni jirriżulta li l-Kunsill, fl-atti inizjali kif ukoll fl-atti ta’ żamma ta’ Marzu 2023, ta’ Settembru 2023 u ta’ Marzu 2024, inkluda u żamm isem ir-rikorrenti fil-listi kontenzjużi skont il-kriterju ta’ assoċjazzjoni.
101
Fil-fatt, mill-motivazzjoni jirriżulta b’mod ċar li isem ir-rikorrenti huwa inkluż fil-listi kontenzjużi minħabba li hija “assoċjata ma’ Sberbank”, sa fejn Sberbank iżżomm kontroll effettiv fuqha minkejja l-allegat trasferiment tal-azzjonijiet tagħha lil negozjant mill-Emirati Għarab Magħquda. Billi jużaw l-espressjoni “allegat trasferiment”, il-motivi juru b’mod ċar li l-Kunsill jikkontesta l-bejgħ tar-rikorrenti lil negozjant mill-Emirati Għarab Magħquda.
102
It-tielet nett, għandhom jiġu miċħuda l-argumenti tar-rikorrenti li jgħidu li l-Kunsill ma spjegax b’mod suffiċjenti b’liema mod hija baqgħet taħt il-kontroll ta’ Sberbank, liema allegazzjoni hija żbaljata. Fil-fatt, sa fejn dawn l-argumenti huma relatati mal-fondatezza tal-allegazzjonijiet li jinsabu fir-raġunijiet għall-inklużjoni fil-listi kontenzjużi, fir-realtà dawn jirrigwardaw żball ta’ evalwazzjoni u mhux ksur tal-obbligu ta’ motivazzjoni u ser jiġu eżaminati fil-kuntest tat-tielet motiv.
103
Ir-raba’ nett, għandu jiġi miċħud ukoll l-argument tar-rikorrenti, imqajjem fir-replika, li jgħid li l-Kunsill ma jagħti ebda spjegazzjoni raġonevoli li tindika b’liema mod hija tinsab fl-istess sitwazzjoni bħall-“persuni responsabbli” għall-attakki bi droni fl-Ukraina. Fil-fatt, għalkemm il-premessa 3 tal-atti inizjali tirreferi għal attakki b’missili u bi droni mwettqa mill-Federazzjoni Russa kontra persuni ċivili u oġġetti u infrastrutturi ċivili fl-Ukraina, għandu jiġi kkonstatat li din il-premessa tiddeskrivi l-kuntest ġenerali li fih jaqgħu l-atti inizjali, l-istess bħall-premessa 4 ta’ dawn l-istess atti li tirreferi għall-gravità tas-sitwazzjoni fl-Ukraina. Issa, kuntrarjament għal dak li tallega r-rikorrenti, l-atti inizjali ma humiex intiżi li jqegħduha fl-istess sitwazzjoni bħall-persuni responsabbli għal dawn l-attakki.
104
Għaldaqstant, mill-motivazzjoni tal-atti kkontestati jirriżulta li r-raġunijiet speċifiċi u konkreti li wasslu lill-Kunsill jinkludi, u sussegwentement iżomm isem ir-rikorrenti fil-listi kontenzjużi huma indikati b’mod suffiċjentement ċar sabiex tkun tista’ tifhimhom u sabiex il-Qorti Ġenerali teżerċita l-istħarriġ tagħha f’dan ir-rigward.
105
Mill-kunsiderazzjonijiet preċedenti jirriżulta li l-motiv ibbażat fuq ksur tal-obbligu ta’ motivazzjoni għandu jiġi miċħud.
Fuq il-motiv ibbażat fuq ksur tad-dritt għal smigħ
106
Fir-rikors, ir-rikorrenti tqajjem il-ksur tal-Artikolu 41 tal-Karta u, b’mod partikolari, il-ksur tad-dritt għal smigħ. Fil-fehma tagħha, il-Kunsill kellu jikkonsultaha qabel l-adozzjoni tal-atti inizjali, peress li ma kienx neċessarju li jinħoloq effett ta’ sorpriża. F’dan ir-rigward, l-ewwel nett, hija ssostni li l-istrumenti finanzjarji ta’ Fortenova Group miżmuma minnha baqgħu attivi li jinsabu fl-Unjoni anki fil-każ ta’ bidla fil-proprjetarju u li għalhekk ma kien jeżisti ebda riskju li l-istrumenti finanzjarji jiġu ttrasferiti barra mill-Unjoni u barra mill-kamp ta’ applikazzjoni tar-Regolament Nru 269/2014, kif emendat bir-Regolament 2022/330.
107
It-tieni nett, ir-rikorrenti ssostni li l-istrumenti finanzjarji kienu diġà ġew iffriżati minn Fortenova Group meta hija kienet miżmuma minn Sberbank. Skont ir-rikorrenti, li tingħatalha l-opportunità li tippreżenta l-osservazzjonijiet tagħha qabel l-inklużjoni inizjali ta’ isimha fil-listi kontenzjużi għalhekk ma kinitx ta’ preġudizzju u ma kienet twassal għal ebda moviment ta’ assi barra mill-Unjoni.
108
Fin-nota ta’ adattament tagħha dwar l-atti ta’ żamma ta’ Settembru 2023, ir-rikorrenti ssostni li deċiżjoni li jinżamm isem persuna fil-listi kontenzjużi għandha tkun ippreċeduta minn komunikazzjoni tal-provi meqjusa kontriha kif ukoll mill-opportunità mogħtija lill-persuna kkonċernata li tinstema’. Issa, il-Kunsill ma kkuntattjahiex qabel iż-żamma ta’ isimha fil-listi kontenzjużi.
109
L-istess japplika fir-rigward tal-atti ta’ żamma ta’ Marzu 2024, li l-Kunsill adotta bi ksur tal-obbligu tiegħu ta’ eżami mill-ġdid perijodiku.
110
Il-Kunsill, sostnut mill-Kummissjoni, jikkontesta l-argumenti tar-rikorrenti.
111
Għandu jitfakkar li d-dritt għal smigħ fi kwalunkwe proċedura, previst fl-Artikolu 41(2)(a) tal-Karta, li jifforma parti integrali mir-rispett tad-drittijiet tad-difiża, jiggarantixxi lil kull persuna l-possibbiltà li tgħarraf, b’mod utli u b’mod effettiv, il-fehma tagħha waqt proċedura amministrattiva u qabel ma tittieħed deċiżjoni fir-rigward tagħha li tista’ taffettwa ħażin l-interessi tagħha (ara s-sentenza tas‑27 ta’ Lulju 2022, RT France vs Il‑Kunsill, T‑125/22, EU:T:2022:483, punt 75 u l-ġurisprudenza ċċitata).
112
Fil-kuntest ta’ proċedura li tirrigwarda l-adozzjoni tad-deċiżjoni li jiġi inkluż l-isem ta’ persuna f’lista li tidher fl-anness ta’ att li jimponi miżuri restrittivi, ir-rispett tad-drittijiet tad-difiża jeħtieġ li l-awtorità kompetenti tal-Unjoni tikkomunika lill-persuna kkonċernata r-raġunijiet u l-provi kontriha li fuqhom din l-awtorità biħsiebha tibbaża d-deċiżjoni tagħha. Waqt din il-komunikazzjoni, l-awtorità kompetenti tal-Unjoni għandha tippermetti lil din il-persuna tesprimi b’mod utli l-opinjoni tagħha fir-rigward tal-motivi allegati fil-konfront tagħha (ara, f’dan is-sens, is-sentenza tat‑18 ta’ Lulju 2013, Il‑Kummissjoni et vs Kadi, C‑584/10 P, C‑593/10 P u C‑595/10 P, EU:C:2013:518, punti 111 u 112).
113
L-Artikolu 52(1) tal-Karta jipprovdi madankollu limitazzjonijiet għall-eżerċizzju tad-drittijiet stabbiliti minnha, sa fejn il-limitazzjoni kkonċernata tosserva l-kontenut essenzjali tad-dritt fundamentali inkwistjoni u li, fl-osservanza tal-prinċipju ta’ proporzjonalità, hija tkun neċessarja u tirrispondi effettivament għal għanijiet ta’ interess ġenerali rikonoxxuti mill-Unjoni (Ara s-sentenza tat‑18 ta’ Lulju 2013, Il‑Kummissjoni et vs Kadi, C‑584/10 P, C‑593/10 P u C‑595/10 P, EU:C:2013:518, punt 101 u l-ġurisprudenza ċċitata).
114
F’dan ir-rigward, il-Qorti tal-Ġustizzja ddeċidiet f’diversi okkażjonijiet li d-drittijiet tad-difiża setgħu jkunu suġġetti għal limitazzjonijiet jew għal derogi, u dan partikolarment fil-qasam tal-miżuri restrittivi adottati fil-kuntest tal-politika estera u ta’ sigurtà komuni (PESK) (ara, f’dan is-sens, is-sentenza tal‑21 ta’ Diċembru 2011, Franza vs People’s Mojahedin Organization of Iran, C‑27/09 P, EU:C:2011:853, punt 67 u l-ġurisprudenza ċċitata).
115
Bl-istess mod, il-kwistjoni tal-eżistenza ta’ ksur tad-drittijiet tad-difiża għandha tiġi evalwata fid-dawl taċ-ċirkustanzi speċifiċi ta’ kull każ partikolari, b’mod partikolari tan-natura tal-att inkwistjoni, tal-kuntest tal-adozzjoni tiegħu u tar-regoli ġuridiċi li jirregolaw il-qasam ikkonċernat (ara s-sentenza tat‑18 ta’ Lulju 2013, Il‑Kummissjoni et vs Kadi, C‑584/10 P, C‑593/10 P u C‑595/10 P, EU:C:2013:518, punt 102 u l-ġurisprudenza ċċitata).
116
Għandu jitfakkar ukoll li l-qorti tal-Unjoni tagħmel distinzjoni bejn, minn naħa, l-inklużjoni inizjali ta’ isem persuna fil-listi inkwistjoni u, min-naħa l-oħra, iż-żamma ta’ isem din il-persuna fl-imsemmija listi (ara, f’dan is-sens, is-sentenza tat‑30 ta’ April 2015, Al-Chihabi vs Il‑Kunsill, T‑593/11, EU:T:2015:249, punt 40).
117
Huwa fid-dawl ta’ dawn il-prinċipji ġurisprudenzjali li għandhom jiġu analizzati l-argumenti tar-rikorrenti.
– Fuq l-atti inizjali
118
Fil-qasam ta’ miżuri restrittivi, għandu jitfakkar li, fil-każ ta’ deċiżjoni inizjali, il-Kunsill ma huwiex obbligat li jikkomunika minn qabel lill-persuna jew lill-entità kkonċernata l-motivi li fuqhom huwa għandu l-intenzjoni li jibbaża l-inklużjoni ta’ isem din il-persuna jew entità fil-listi kontenzjużi. Fil-fatt, tali miżura, sabiex ma tikkompromettix l-effettività tagħha, għandha min-natura tagħha stess tkun tista’ tibbenefika minn effett ta’ sorpriża u tiġi applikata b’mod immedjat. F’tali każ, huwa biżżejjed, bħala prinċipju, li l-istituzzjoni tipproċedi bil-komunikazzjoni tal-motivi lill-persuna jew lill-entità kkonċernata u tagħti d-dritt għas-smigħ tagħha flimkien mal-adozzjoni tal-imsemmija deċiżjoni jew immedjatament wara din l-adozzjoni (ara, f’dan is-sens, is-sentenzi tal‑21 ta’ Diċembru 2011, Franza vs People’s Mojahedin Organization of Iran, C‑27/09 P, EU:C:2011:853, punt 61, u tal‑14 ta’ Ottubru 2009, Bank Melli Iran vs Il‑Kunsill, T‑390/08, EU:T:2009:401, punti 92 u 93).
119
Barra minn hekk, għandu jiġi enfasizzat li la d-dispożizzjonijiet rilevanti tad-Deċiżjoni 2014/145, kif emendata bid-Deċiżjoni 2022/329, u tar-Regolament Nru 269/2014, kif emendat bir-Regolament 2022/330, u lanqas il-prinċipju ġenerali tar-rispett tad-drittijiet tad-difiża ma jagħtu lill-persuni kkonċernati d-dritt għal seduta formali, peress li l-possibbiltà li jippreżentaw l-osservazzjonijiet tagħhom bil-miktub hija suffiċjenti (ara, b’analoġija, is-sentenza tal‑15 ta’ Novembru 2023, OT vs Il‑Kunsill, T‑193/22, EU:T:2023:716, punt 97 u l-ġurisprudenza ċċitata).
120
F’dan il-każ, għandu jiġi rrilevat li isem ir-rikorrenti ġie inkluż għall-ewwel darba fil-listi kontenzjużi permezz tal-atti inizjali. Kif jirriżulta mill-punt 11 iktar’ il fuq, il-komunikazzjoni tal-motivi tal-inklużjoni ta’ isem ir-rikorrenti fil-listi kontenzjużi kienet is-suġġett ta’ avviż ippubblikat fil-Ġurnal Uffiċjali fid‑19 ta’ Diċembru 2022.
121
Skont il-ġurisprudenza mfakkra fil-punt 118 iktar ’il fuq, il-Kunsill ma kienx obbligat, fiċ-ċirkustanzi tal-każ, li jiġbor l-osservazzjonijiet tar-rikorrenti qabel l-adozzjoni tal-atti inizjali.
122
Din il-konklużjoni ma hijiex ikkontestata mill-argumenti tar-rikorrenti li jgħidu li l-effett ta’ sorpriża ma kienx neċessarju fid-dawl tal-fatt li l-fondi tagħha kienu diġà ffriżati.
123
Fil-fatt, f’dan il-każ, minkejja li l-fondi tar-rikorrenti fi ħdan Fortenova Group kienu diġà ġew iffriżati qabel l-inklużjoni ta’ isimha fil-listi kontenzjużi wara l-inklużjoni tal-isem ta’ Sberbank, għandu jittieħed inkunsiderazzjoni wkoll li waħda mill-konsegwenzi tat-tranżazzjoni inkwistjoni kienet preċiżament li jiġu rrilaxxati l-fondi tar-rikorrenti. Fil-fatt, waqt is-seduta, ir-rikorrenti rrikonoxxiet li l-fondi li hija kellha f’Fortenova Group kellhom jiġu rrilaxxati wara t-tranżazzjoni tal‑31 ta’ Ottubru 2022 li permezz tagħha hija kienet inbiegħet minn Sberbank lil investitur mill-Emirati Għarab Magħquda. Dan huwa kkonfermat ukoll mill-messaġġ elettroniku mibgħut mill-investitur mill-Emirati Għarab Magħquda lil Fortenova Group datat l‑20 ta’ Novembru 2022, inkluż fl-ewwel fajl WK fil-parti “Provi supplimentari”, li fih ġie ppreċiżat li, f’din id-data, ir-rikorrenti ma kinitx għadha kkontrollata minn entità suġġetta għal miżuri restrittivi u talbet, essenzjalment, li tkun tista’ tipparteċipa u tagħmel użu mid-drittijiet tal-vot tagħha fil-laqgħat futuri ta’ Fortenova Group. Għalhekk, għalkemm il-Kunsill innifsu ma rrikonoxxiex dan il-bejgħ, huwa ma setax ikollu ċ-ċertezza li dan ikun il-każ ukoll għall-operaturi ekonomiċi kollha li kellhom jimplimentaw l-iffriżar tal-fondi inkwistjoni. Fid-dawl tar-riskju ta’ rilaxx ta’ fondi, il-Kunsill ġustament qies li effett ta’ sorpriża kien neċessarju f’dan il-każ sabiex tiġi ggarantita l-effettività tal-miżuri restrittivi.
124
Mill-kunsiderazzjonijiet preċedenti jirriżulta li l-Kunsill ma kisirx id-dritt għal smigħ tar-rikorrenti fil-kuntest tal-adozzjoni tal-atti inizjali.
– Fuq l-atti ta’ żamma ta’ Settembru 2023
125
Fir-rigward ta’ deċiżjoni li tikkonsisti fiż-żamma ta’ miżuri restrittivi fil-konfront ta’ persuna diġà koperta minnhom, il-Kunsill huwa obbligat jikkomunika lil din il-persuna l-elementi li huwa għandu sabiex jibbaża d-deċiżjoni tiegħu u għandu jippermettilha tesprimi b’mod utli l-opinjoni tagħha fir-rigward tal-motivi allegati fil-konfront tagħha qabel l-adozzjoni ta’ din id-deċiżjoni. L-osservanza ta’ dan l-obbligu proċedurali doppju għandha tippreċedi l-adozzjoni ta’ din id-deċiżjoni (ara, f’dan is-sens, is-sentenzi tal‑21 ta’ Diċembru 2011, Franza vs People’s Mojahedin Organization of Iran, C‑27/09 P, EU:C:2011:853, punt 62 u l-ġurisprudenza ċċitata, u tat‑18 ta’ Lulju 2013, Il‑Kummissjoni et vs Kadi, C‑584/10 P, C‑593/10 P u C‑595/10 P, EU:C:2013:518, punti 111 sa 113 u l-ġurisprudenza ċċitata).
126
Madankollu, għandu jiġi rrilevat li d-dritt għal smigħ qabel l-adozzjoni ta’ atti li jżommu fis-seħħ miżuri restrittivi fil-konfront ta’ persuni diġà suġġetti għal dawn il-miżuri japplika meta l-Kunsill ikun ikkunsidra elementi ġodda kontra dawn il-persuni u mhux meta tali żamma tkun ibbażata fuq l-istess motivi bħal dawk li ġġustifikaw l-adozzjoni tal-att inizjali li jimponi l-miżuri restrittivi inkwistjoni (sentenzi tat‑28 ta’ Lulju 2016, Tomana et vs Il‑Kunsill u Il‑Kummissjoni, C‑330/15 P, mhux ippubblikata, EU:C:2016:601, punt 67, u tas‑7 ta’ Ġunju 2023, Shakutin vs Il‑Kunsill, T‑141/21, mhux ippubblikata, EU:T:2023:303, punt 74).
127
Meta ż-żamma ta’ isem il-persuna jew l-entità kkonċernata f’lista ta’ persuni jew ta’ entitajiet suġġetti għal miżuri restrittivi tkun ibbażata fuq l-istess raġunijiet bħal dawk li ġġustifikaw l-adozzjoni tal-att inizjali mingħajr ma jkunu ttieħdu inkunsiderazzjoni provi ġodda kontriha, il-Kunsill ma għandux l-obbligu, sabiex jirrispetta d-dritt tagħha għal smigħ, li jikkomunikalha mill-ġdid il-provi inkriminanti (sentenza tat‑22 ta’ Ġunju 2022, Haswani vs Il‑Kunsill, T‑479/21, mhux ippubblikata, EU:T:2022:383, punt 85; ara wkoll, f’dan is-sens, is-sentenza tas‑7 ta’ April 2016, Central Bank of Iran vs Il‑Kunsill, C‑266/15 P, EU:C:2016:208, punti 32 u 33).
128
F’dan il-każ, il-Kunsill informa lir-rikorrenti, permezz ta’ ittra tal‑15 ta’ Settembru 2023, biż-żamma ta’ isimha fil-listi kontenzjużi. F’dan ir-rigward, peress li l-motivazzjoni tal-atti ta’ żamma ta’ Settembru 2023 għal dak li jirrigwarda r-rikorrenti ma nbidlitx u peress li l-Kunsill ma pproduċiex provi inkriminanti ġodda sabiex jikkompleta l-bażi dokumentali li fuqha kienet ibbażata ż-żamma ta’ isimha fil-listi kontenzjużi, huwa ma kienx obbligat, fuq inizjattiva tiegħu stess u mingħajr talba tar-rikorrenti f’dan is-sens, li jikkomunikalha mill-ġdid il-provi użati kontriha u li jagħtiha l-opportunità li tippreżenta osservazzjonijiet.
129
Konsegwentement, it-tieni motiv għandu jiġi miċħud fir-rigward tal-atti ta’ żamma ta’ Settembru 2023.
– Fuq l-atti ta’ żamma ta’ Marzu 2024
130
Kif jirriżulta mill-punt 21 iktar ’il fuq, isem ir-rikorrenti inżamm fil-listi kontenzjużi permezz tal-atti ta’ żamma ta’ Marzu 2024 għall-istess raġunijiet. Barra minn hekk, għandu jiġi rrilevat li, fid-dawl tal-adozzjoni ta’ dawn l-atti, il-Kunsill ma bbaża ruħu fuq ebda element inkriminanti ġdid. Għaldaqstant, skont il-ġurisprudenza ċċitata fil-punti 125 sa 127 iktar ’il fuq, il-Kunsill ma kienx obbligat, sabiex jirrispetta d-dritt għal smigħ tar-rikorrenti, li jikkomunikalha mill-ġdid l-istess provi meqjusa kontriha u li jismagħha qabel l-adozzjoni tal-atti ta’ żamma ta’ Marzu 2024.
131
Barra minn hekk, kuntrarjament għal dak li ssostni r-rikorrenti, il-fatt li l-Kunsill ma semagħhiex qabel iż-żamma ta’ isimha fil-listi kontenzjużi, konformement mal-ġurisprudenza ċċitata fil-punti 125 sa 127 iktar ’il fuq, ma jistax jikkostitwixxi ksur tal-obbligu ta’ eżami mill-ġdid tal-Kunsill.
132
Fid-dawl tal-kunsiderazzjonijiet kollha preċedenti, il-motiv ibbażat fuq il-ksur tad-dritt għal smigħ għandu jiġi miċħud.
Fuq il-ħames motiv ibbażat fuq żball ta’ evalwazzjoni
– Kunsiderazzjonijiet preliminari
133
Qabelxejn, għalkemm huwa minnu li l-Kunsill għandu ċertu setgħa ta’ evalwazzjoni sabiex jiddetermina, fuq bażi ta’ każ b’każ, jekk humiex issodisfatti l-kriterji legali li fuqhom huma bbażati l-miżuri restrittivi inkwistjoni, xorta jibqa’ l-fatt li l-qrati tal-Unjoni għandhom iwettqu stħarriġ, bħala prinċipju komplet, tal-legalità tal-atti kollha tal-Unjoni (ara, f’dan is-sens, is-sentenzi tat‑3 ta’ Lulju 2014, National Iranian Tanker Company vs Il‑Kunsill, T‑565/12, EU:T:2014:608, punti 54 u 55, u tas‑26 ta’ Ottubru 2022, Ovsyannikov vs Il‑Kunsill, T‑714/20, mhux ippubblikata, EU:T:2022:674, punt 61 u l-ġurisprudenza ċċitata).
134
Barra minn hekk, għandu jiġi enfasizzat li l-effettività tal-istħarriġ ġudizzjarju ggarantit mill-Artikolu 47 tal-Karta teżiġi b’mod partikolari li l-qorti tal-Unjoni tiżgura li d-deċiżjoni li permezz tagħha ġew adottati jew miżmuma miżuri restrittivi, li għandha portata individwali għall-persuna jew għall-entità kkonċernata, tkun ibbażata fuq bażi fattwali suffiċjentement soda. Dan jimplika verifika tal-fatti allegati fl-espożizzjoni tal-motivi li fuqha tkun ibbażata l-imsemmija deċiżjoni, b’tali mod li l-istħarriġ ġudizzjarju ma jkunx limitat għall-evalwazzjoni tal-veradiċità astratta tal-motivi invokati, iżda jkun jirrigwarda l-kwistjoni jekk dawn il-motivi, jew, għall-inqas, wieħed minnhom meqjus li huwa suffiċjenti fih innifsu sabiex isostni din l-istess deċiżjoni, humiex sostnuti (sentenzi tat‑18 ta’ Lulju 2013, Il‑Kummissjoni et vs Kadi, C‑584/10 P, C‑593/10 P u C‑595/10 P, EU:C:2013:518, punt 119, u tal‑5 ta’ Novembru 2014, Mayaleh vs Il‑Kunsill, T‑307/12 u T‑408/13, EU:T:2014:926, punt 128).
135
Tali evalwazzjoni għandha ssir billi jiġu eżaminati l-provi u l-informazzjoni mhux b’mod iżolat, iżda fil-kuntest li jagħmlu parti minnu. Fil-fatt, il-Kunsill jissodisfa l-oneru tal-prova impost fuqu jekk jistabbilixxi quddiem il-qorti tal-Unjoni sensiela ta’ indizji suffiċjentement konkreti, preċiżi u konkordanti li jippermettu li tiġi stabbilita l-eżistenza ta’ rabta suffiċjenti bejn l-entità suġġetta għal miżura ta’ ffriżar tal-fondi tagħha u r-reġim jew, b’mod ġenerali, is-sitwazzjonijiet miġġielda (ara s-sentenza tal‑20 ta’ Lulju 2017, Badica u Kardiam vs Il‑Kunsill, T‑619/15, EU:T:2017:532, punt 99 u l-ġurisprudenza ċċitata).
136
Hija l-awtorità kompetenti tal-Unjoni li għandha, fil-każ ta’ kontestazzjoni, tistabbilixxi l-fondatezza tal-motivi invokati kontra l-persuna kkonċernata, u mhux din tal-aħħar li tipproduċi l-prova negattiva tal-assenza ta’ fondatezza ta’ dawn il-motivi. Huwa importanti li l-informazzjoni jew l-elementi prodotti jsostnu r-raġunijiet allegati fil-konfront tal-persuna kkonċernata (sentenzi tat‑18 ta’ Lulju 2013, Il‑Kummissjoni et vs Kadi, C‑584/10 P, C‑593/10 P u C‑595/10 P, EU:C:2013:518, punti 121 u 122, u tat‑3 ta’ Lulju 2014, National Iranian Tanker Company vs Il‑Kunsill, T‑565/12, EU:T:2014:608, punt 57).
137
F’dan ir-rigward, għandu jiġi enfasizzat li l-kuntest tal-miżuri inkwistjoni għandu jittieħed inkunsiderazzjoni u l-livell ta’ prova li jista’ jintalab mill-Kunsill għandu jiġi adattat minħabba d-diffikultà ta’ aċċess għal provi u għal elementi ta’ informazzjoni oġġettivi (ara s-sentenza tal‑1 ta’ Ġunju 2022, Prigozhin vs Il‑Kunsill, T‑723/20, mhux ippubblikata, EU:T:2022:317, punt 102 u l-ġurisprudenza ċċitata).
138
Barra minn hekk, għandu jiġi rrilevat li l-attività tal-qorti tal-Unjoni hija rregolata mill-prinċipju ta’ evalwazzjoni libera tal-provi u li l-uniku kriterju sabiex jiġi evalwat il-valur tal-provi prodotti jinsab fil-kredibbiltà tagħhom. F’dan ir-rigward, sabiex jiġi evalwat il-valur probatorju ta’ dokument, għandha tiġi vverifikata l-veradiċità tal-informazzjoni li tinsab fiha billi jittieħdu inkunsiderazzjoni, b’mod partikolari, l-oriġini tad-dokument, iċ-ċirkustanzi ta’ kif ġie redatt kif ukoll id-destinatarju tiegħu u jekk, skont il-kontenut tiegħu, jidhirx li jagħmel sens u huwa affidabbli (ara s-sentenza tal‑31 ta’ Mejju 2018, Kaddour vs Il‑Kunsill, T‑461/16, EU:T:2018:316, punt 107 u l-ġurisprudenza ċċitata).
139
Barra minn hekk, għandu jitfakkar li l-miżuri restrittivi għandhom natura kawtelatorja u, mid-definizzjoni tagħhom, provviżorja, li l-validità tagħhom hija dejjem suġġetta għall-kontinwazzjoni taċ-ċirkustanzi ta’ fatt u ta’ liġi li jkunu wasslu għall-adozzjoni tagħhom kif ukoll għall-ħtieġa taż-żamma tagħhom sabiex jintlaħaq l-għan relatat magħhom. Huwa għalhekk li l-Kunsill huwa obbligat iwettaq, matul l-eżami mill-ġdid perijodiku tal-miżuri restrittivi tiegħu, evalwazzjoni aġġornata tas-sitwazzjoni u jistabbilixxi bilanċ tal-impatt ta’ tali miżuri, sabiex jiddetermina jekk dawn ippermettewx li jintlaħqu l-għanijiet imfittxija mill-inklużjoni inizjali tal-ismijiet tal-persuni u tal-entitajiet ikkonċernati fil-listi kontenzjużi jew jekk għadux possibbli li tinsilet l-istess konklużjoni fir-rigward tal-imsemmija persuni u entitajiet (sentenza tat‑12 ta’ Frar 2020, Amisi Kumba vs Il‑Kunsill, T‑163/18, EU:T:2020:57, punti 58 u 59).
140
Fl-aħħar nett, għandu jitfakkar li, skont ġurisprudenza stabbilita, il-legalità ta’ att tal-Unjoni għandha tiġi evalwata fid-dawl tal-punti ta’ fatt u ta’ liġi eżistenti fid-data li fiha l-att ikun ġie adottat (ara s-sentenzi tat‑3 ta’ Settembru 2015, Inuit Tapiriit Kanatami et vs Il‑Kummissjoni, C‑398/13 P, EU:C:2015:535, punt 22 u l-ġurisprudenza ċċitata, u tal‑4 ta’ Settembru 2015, NIOC et vs Il‑Kunsill, T‑577/12, mhux ippubblikata, EU:T:2015:596, punt 112 u l-ġurisprudenza ċċitata).
141
Huwa fid-dawl ta’ dawn il-kunsiderazzjonijiet li għandu jiġi vverifikat jekk il-Kunsill wettaqx żbalji ta’ evalwazzjoni meta ddeċieda li jinkludi, u sussegwentement li jżomm isem ir-rikorrenti fil-listi kontenzjużi.
142
F’dan il-każ, għandu jiġi rrilevat li, sabiex jiġġustifika l-inklużjoni, u sussegwentement iż-żamma ta’ isem ir-rikorrenti fil-listi kontenzjużi, il-Kunsill ibbaża ruħu fuq il-provi li jinsabu, rispettivament, fl-ewwel fajl WK u fit-tieni u fit-tielet fajl WK.
143
L-ewwel fajl WK jinkludi l-provi li ġejjin:
–
sentenza tar-rechtbank Amsterdam (il-Qorti Distrettwali ta’ Amsterdam, il-Pajjiżi l-Baxxi) tas‑6 ta’ Settembru 2022 (dokument Nru 1),
–
dokument li joriġina minn Kroll Issuer Services Ltd tal‑5 ta’ April 2022 (dokument Nru 2);
–
ritratt tal-iskrin tas-sit ta’ Fortenova Group (dokument Nru 3);
–
estratt mir-Reġistru Nazzjonali Unifikat Russu ta’ Persuni Ġuridiċi datat l‑14 ta’ Settembru 2022 (dokument Nru 4);
–
estratt mir-Reġistru Nazzjonali Unifikat Russu ta’ Persuni Ġuridiċi datat it‑3 ta’ Novembru 2022 (dokument Nru 5);
–
artikolu tal-aġenzija tal-istampa Reuters tat‑3 ta’ Novembru 2022 (dokument Nru 6);
–
artiklu tal-istampa ta’ Euractiv tat‑8 ta’ Novembru 2022 (dokument Nru 7);
–
artiklu tal-istampa ta’ Bloomberg News tal‑21 ta’ Novembru 2022 (dokument Nru 8);
–
stqarrija għall-istampa tas-sit internet ta’ Fortenova Group tat‑12 ta’ Marzu 2021 (dokument Nru 9);
–
ritratt tal-iskrin tas-sit internet ta’ Fortenova Group (dokument Nru 10);
–
ritratt tal-iskrin tas-sit internet ta’ GFC Media Group (dokument Nru 11);
–
artiklu fil-gazzetta Večernji list tat‑8 ta’ Novembru 2022 (dokument Nru 12).
144
L-ewwel fajl WK fih ukoll diversi dokumenti miġbura taħt it-titolu “Provi supplimentari” li jinkludu d-dokumenti li ġejjin:
–
osservazzjonijiet bil-miktub ippreżentati fil-kuntest ta’ kontenzjuż bejn investitur mill-Emirati Għarab Magħquda b’mod partikolari u Fortenova Group quddiem ir-rechtbank Amsterdam (il-Qorti Distrettwali ta’ Amsterdam) u l-annessi tagħha, jiġifieri ittra tal-Ministeru għall-Affarijiet Barranin u Ewropej Kroat datat il‑25 ta’ Novembru 2022, estratt mir-Reġistru Nazzjonali Unifikat Russu ta’ Persuni Ġuridiċi li jikkonċerna lir-rikorrenti datat il‑31 ta’ Ottubru 2022, prova ta’ ħlas datata l‑31 ta’ Ottubru 2022 magħmula għall-benefiċċju ta’ Sberbank mill-fond speċjalizzat użat mill-investitur mill-Emirati Għarab Magħquda, estratt mir-Reġistru Nazzjonali Unifikat Russu ta’ Persuni Ġuridiċi dwar dan il-fond speċjalizzat datat it‑22 ta’ Novembru 2022, dikjarazzjoni tal-investitur mill-Emirati Għarab Magħquda datat it‑22 ta’ Novembru 2022, ittra ta’ Fortenova Group indirizzata lir-rikorrenti fit‑22 ta’ Novembru 2022, rapport annwali tal‑2021 ta’ Fortenova Group TopCo;
–
messaġġ elettroniku datat l‑20 ta’ Novembru 2022 mill-investitur mill-Emirati Għarab Magħquda lil Fortenova Group STAK;
–
memorandum ta’ uffiċċju tal-avukati datat l‑14 ta’ Diċembru 2022 u indirizzat lil Fortenova Group u l-annessi tiegħu, fosthom il-kuntratt ta’ trasferiment tar-rikorrenti konkluż bejn, minn naħa, SBC Aktiv u SBK Uranium u, min-naħa l-oħra, l-investitur mill-Emirati Għarab Magħquda, il-kuntratt ta’ self bejn l-investitur mill-Emirati Għarab Magħquda u l-fond speċjalizzat użat sabiex tiġi konkluża t-tranżazzjoni, estratti mir-Reġistru Nazzjonali Unifikat Russu ta’ Persuni Ġuridiċi li jikkonċernaw lir-rikorrenti datati l‑31 ta’ Ottubru 2022 u l‑15 ta’ Novembru 2022, il-ftehim ta’ trasferiment tad-dritt ta’ kreditu datat l‑31 ta’ Ottubru 2022 bejn Sberbank u l-investitur mill-Emirati Għarab Magħquda, prova ta’ ħlas datata l‑31 ta’ Ottubru 2022 magħmul favur Sberbank mill-fond speċjalizzat użat mill-investitur mill-Emirati Għarab Magħquda, estratti mir-Reġistru Nazzjonali Unifikat Russu ta’ Persuni Ġuridiċi li jikkonċernaw dan il-fond speċjalizzat datati t‑8 ta’ Novembru 2022 u l‑24 ta’ Novembru 2022, avviż ta’ eżekuzzjoni tal-obbligu minn terz indirizzat mill-investitur mill-Emirati Għarab Magħquda lil Sberbank.
145
It-tieni fajl WK jinkludi biss sentenza tal-Gerechtshof Amsterdam (il-Qorti tal-Appell ta’ Amsterdam, il-Pajjiżi l-Baxxi), datata d‑29 ta’ Diċembru 2022.
146
It-tielet fajl WK jinkludi biss is-sunt ta’ prova kklassifikata li taqra kif ġej: “Prova bbażata fuq ir-reġistri uffiċjali tal-kumpaniji, li tikkonferma li SBK Art LLC hija sussidjarja kkontrollata mill-Gvern tal-Federazzjoni Russa”.
– Fuq l-affidabbiltà tal-provi prodotti mill-Kunsill
147
Ir-rikorrenti tikkontesta l-affidabbiltà tal-provi li jinsabu fl-ewwel fajl WK li fuqhom ibbaża ruħu l-Kunsill sabiex jinkludi isimha fil-listi kontenzjużi, billi tqis li dawn ġew minn sorsi mhux affidabbli, jiġifieri minn artikli tal-istampa u minn blogs ta’ kwalità medjokri ppubblikati fuq l-internet. B’mod partikolari, ir-rikorrenti ssostni li l-artikli tal-media li jinsabu fl-ewwel fajl WK jirriproduċu sempliċement dikjarazzjonijiet uffiċjali tal-President-Direttur Ġenerali (PDĠ) ta’ Fortenova Kroazja. Barra minn hekk, ir-rikorrenti tikkontesta l-valur probatorju tad-dokument li joriġina minn uffiċċju tal-avukati li huwa nieqes minn informazzjoni b’mod partikolari dwar l-awtur tiegħu u li ġie redatt fl-interess ta’ Fortenova Group.
148
Il-Kunsill jikkontesta l-argumenti tar-rikorrenti. Huwa jsostni li huwa ma llimitax ruħu għal artikli tal-istampa, iżda ġabar ukoll provi li joriġinaw minn dokumenti uffiċjali u minn proċeduri ġudizzjarji quddiem il-qrati Olandiżi.
149
Għandu jitfakkar li, fl-assenza ta’ setgħat investigattivi f’pajjiżi terzi, l-evalwazzjoni tal-awtoritajiet tal-Unjoni għandha, fil-fatt, tkun ibbażata fuq sorsi ta’ informazzjoni aċċessibbli għall-pubbliku, rapporti, artikli tal-istampa, rapporti tas-servizzi sigrieti jew sorsi ta’ informazzjoni simili oħra. Issa, skont il-ġurisprudenza, l-artikli tal-istampa jistgħu jintużaw sabiex jikkorroboraw l-eżistenza ta’ ċerti fatti meta jkunu suffiċjentement konkreti, preċiżi u konkordanti fir-rigward tal-fatti deskritti fihom. F’dan ir-rigward, ikun eċċessiv u sproporzjonat li l-Kunsill jintalab iwettaq huwa stess investigazzjonijiet fuq il-post dwar il-veraċità tal-fatti li huma trażmessi minn diversi mezzi ta’ komunikazzjoni (ara s-sentenza tal‑1 ta’ Ġunju 2022, Prigozhin vs Il‑Kunsill, T‑723/20, mhux ippubblikata, EU:T:2022:317, punt 59 u l-ġurisprudenza ċċitata).
150
Preliminarjament, għandu jiġi nnotat li r-rikorrenti tikkontesta l-affidabbiltà tal-provi li jinsabu biss fl-ewwel fajl WK.
151
Qabelxejn, għandha tiġi miċħuda l-affermazzjoni tar-rikorrenti li tgħid li, għall-inklużjoni ta’ isimha fil-listi kontenzjużi, il-Kunsill jibbaża ruħu biss fuq artikli tal-istampa u blogs ta’ kwalità medjokri. Fil-fatt, għandu jiġi kkonstatat li l-artikli tal-istampa joriġinaw minn sorsi ta’ informazzjoni diġitali ta’ oriġini varjata, bħal Reuters (dokument Nru 6), Euractiv (dokument Nru 7) jew Bloomberg News (dokument Nru 8). Fir-rigward tal-affidabbiltà tal-provi prodotti mill-Kunsill, għandu jitfakkar, kif ġie enfasizzat fil-punt 149 iktar ’il fuq, li, fl-assenza ta’ setgħat ta’ investigazzjoni f’pajjiżi terzi, l-evalwazzjoni tal-awtoritajiet tal-Unjoni għandha, fil-fatt, tkun ibbażata fuq sorsi ta’ informazzjoni aċċessibbli għall-pubbliku, rapporti, artikli tal-istampa jew sorsi oħra ta’ informazzjoni simili. Barra minn hekk, ir-rikorrenti ma tipproduċi ebda element ieħor ta’ natura li jikkontesta l-affidabbiltà tal-imsemmija provi.
152
Sussegwentement, ir-rikorrenti ssostni li l-artikli tal-istampa jirriproduċu sempliċement dikjarazzjonijiet ta’ rappreżentant ta’ Fortenova Group. F’dan ir-rigward, għal dak li jirrigwarda d-dokument Nru 6 tal-ewwel fajl WK, li huwa artiklu ta’ Reuters, u tad-dokument Nru 7, li huwa artikolu ta’ Euractiv, għandu jiġi rrilevat li dawn ma jsemmux dikjarazzjonijiet ta’ rappreżentant ta’ Fortenova Group. Fir-rigward tad-dokument Nru 8, li huwa artiklu ta’ Bloomberg News, għandu jiġi rrilevat li din il-pubblikazzjoni tiċċita effettivament l-kummenti ta’ rappreżentant ta’ Fortenova Group u tirreferi wkoll għal dawk ta’ rappreżentant ta’ Sberbank. Madankollu, is-sempliċi fatt li artiklu tal-istampa jiċċita l-kummenti ta’ rappreżentant ta’ kumpannija ma huwiex fih innifsu ta’ natura li jikkontesta l-valur probatorju ta’ din il-prova, li tinkludi wkoll informazzjoni oħra. Barra minn hekk, għandu jiġi rrilevat li r-rikorrenti ma pproduċiet ebda prova sabiex turi n-natura żbaljata tad-dikjarazzjonijiet u tal-informazzjoni li kienu jinsabu fihom.
153
Fid-dawl tal-kunsiderazzjonijiet preċedenti, u fl-assenza ta’ element imressaq mir-rikorrenti li jista’ jikkontesta l-affidabbiltà tas-sorsi użati mill-Kunsill, hemm lok li tiġi rrikonoxxuta lilhom natura raġonevoli u affidabbli, fis-sens tal-ġurisprudenza mfakkra fil-punt 138 iktar ’il fuq.
154
Fl-aħħar nett, għal dak li jirrigwarda d-dokument li joriġina minn uffiċċju tal-avukati li jagħmel parti mid-dokumenti miżjuda mill-Kunsill fil-parti “Provi supplimentari” tal-ewwel fajl WK, għandu, kif jagħmel il-Kunsill, jiġi kkonstatat li dan il-parir legali ppreparat fuq talba ta’ Fortenova Group għandu valur probatorju dgħajjef.
– Fuq l-applikazzjoni għar-rikorrent tal-kriterju ta’ assoċjazzjoni
155
Ir-rikorrenti ssostni, essenzjalment, li l-Kunsill ma jipproduċix provi konkreti, preċiżi u konkordanti li jippermettu li tiġi kkostitwita bażi fattwali suffiċjenti sabiex tiġi ssostanzjata l-inklużjoni ta’ isimha fil-listi kontenzjużi skont il-kriterju ta’ assoċjazzjoni. Ir-rikorrenti tikkontesta l-fatt li Sberbank tkompli tikkontrollaha u ssostni li l-Kunsill ma pproduċiex il-prova ta’ tali kontroll effettiv. L-ewwel nett, ir-rikorrenti tikkontesta l-parti tar-raġunijiet għall-inklużjoni li tgħid li Sberbank allegatament biegħetha billi ssostni li tali bejgħ jaqa’ taħt id-dritt Russu u li l-Kunsill ma pprovax li dan ma seħħx.
156
It-tieni nett, ir-rikorrenti tikkontesta li l-fatt li wieħed mill-amministraturi fi ħdan Fortenova Group, li kien ukoll impjegat minn Sberbank, baqa’ fil-kariga wara l-bejgħ tiegħu minn Sberbank juri l-kontroll ta’ din tal-aħħar, u dan iktar u iktar peress li l-attivi tagħha u d-drittijiet ta’ vot tagħha fi ħdan Fortenova Group kienu ffriżati u ma kinux jippermettulha tipproċedi bis-sostituzzjoni ta’ dan l-amministratur.
157
It-tielet nett, ir-rikorrenti tikkontesta l-analiżi fformulata fid-dokument ta’ uffiċċju tal-avukati li jinsab fl-ewwel fajl WK, li jikkonkludi li ma għandux informazzjoni suffiċjenti sabiex jiddeċiedi dwar il-konformità mad-dritt tal-Unjoni tal-bejgħ tagħha minn Sberbank u dwar iċ-ċirkustanzi ta’ dan il-bejgħ. Ir-rikorrenti ssostni li ċ-ċirkustanzi tal-bejgħ kif ukoll il-finanzjament tat-tranżazzjoni permezz ta’ self ta’ bank Russu ma kinux anormali.
158
Ir-raba’ nett, ir-rikorrenti ssostni li l-provi li jinsabu fl-ewwel fajl WK ma jippermettux li jiġi stabbilit li Sberbank kienet tikkontrollaha fil-jum tal-adozzjoni tal-atti inizjali.
159
B’mod partikolari, ir-rikorrenti tikkontesta dokument tal-ewwel fajl WK mill-Ministeru għall-Affarijiet Barranin u Ewropej Kroat li jgħid li hija għadha taħt il-kontroll ta’ Sberbank, b’mod partikolari minħabba l-fatt li ebda talba għal awtorizzazzjoni tal-bejgħ tagħha ma kienet saret lill-awtoritajiet Kroati. Ir-rikorrenti ssostni li dawn ma kellhomx jawtorizzaw dan il-bejgħ, peress li l-Artikolu 17(e) tar-Regolament Nru 269/2014, li jgħid li dan ir-regolament japplika “għal kwalunkwe persuna ġuridika, entità jew korp fir-rigward ta’ kull negozju li jsir kompletament jew parzjalment fl-Unjoni”, ma kienx applikabbli.
160
Fir-replika, minn naħa, ir-rikorrenti żżid li l-pożizzjoni tal-Kunsill li tikkontesta l-validità tat-tranżazzjoni li permezz tagħha hija nbiegħet minn Sberbank lil investitur mill-Emirati Għarab Magħquda hija infondata. Fil-fatt, hija ssostni li din it-tranżazzjoni, li timplika bejjiegħ Russu (Sberbank), attiv Russu (ir-rikorrenti) u xerrej mill-Emirati Għarab Magħquda, ma kinitx taqa’ fil-kamp ta’ applikazzjoni tal-Artikolu 17 tar-Regolament Nru 269/2014. Skont ir-rikorrenti, Sberbank kienet libera li tbigħha mingħajr ma tuża d-deroga prevista fl-Artikolu 6b(2b) tar-Regolament Nru 269/2014.
161
Min-naħa l-oħra, ir-rikorrenti tikkontesta l-argument tal-Kunsill dwar l-evitar, peress li tranżazzjoni konkluża barra mill-Unjoni li tirrigwarda assi barranin u ma’ xerrej barrani ma tistax tikkostitwixxi evitar fis-sens tal-Artikolu 9 tar-Regolament Nru 269/2014.
162
Ir-rikorrenti ttenni fin-noti ta’ adattament li jikkonċernaw l-atti ta’ żamma ta’ Settembru 2023 u ta’ Marzu 2024 l-argument li jgħid li l-Kunsill ma pproduċa ebda prova li tistabbilixxi b’mod konklużiv assoċjazzjoni bejnha u Sberbank.
163
Il-Kunsill, sostnut mir-Repubblika tal-Kroazja, mir-Renju tal-Pajjiżi l-Baxxi u mill-Kummissjoni, jikkontesta l-argumenti tar-rikorrenti.
164
Għandu jiġi rrilevat li l-motivi tal-atti kkontestati huma bbażati fuq il-kriterju ta’ assoċjazzjoni previst fl-aħħar parti tal-Artikolu 2(1) tad-Deċiżjoni 2014/145, kif emendata bid-Deċiżjoni 2022/329, u fl-aħħar parti tal-Artikolu 3(1) tar-Regolament Nru 269/2014, kif emendat bir-Regolament 2022/330.
165
F’dan ir-rigward, għandu jiġi enfasizzat li, għalkemm il-kunċett ta’ “assoċjazzjoni” huwa ta’ spiss użat fl-atti tal-Kunsill dwar il-miżuri restrittivi, dan ma huwiex fih innifsu ddefinit u s-sinjifikat tiegħu jiddependi mill-kuntesti u miċ-ċirkustanzi inkwistjoni. Madankollu, tali kunċett jista’ jitqies li jkopri persuni fiżiċi jew ġuridiċi li huma, b’mod ġenerali, marbuta b’interessi komuni mingħajr madankollu ma jeħtieġu rabta permezz ta’ attività ekonomika, iżda li madankollu ma jistgħux ikunu bbażati esklużivament fuq rabta familjari (sentenza tal‑25 ta’ Ottubru 2023, QF vs Il‑Kunsill, T‑386/22, mhux ippubblikata, EU:T:2023:670, punt 54; ara wkoll, f’dan is-sens, is-sentenza tat‑8 ta’ Marzu 2023, Prigozhina vs Il‑Kunsill, T‑212/22, mhux ippubblikata, EU:T:2023:104, punti 93, 103 u 104 u l-ġurisprudenza ċċitata).
166
Il-kriterju ta’ assoċjazzjoni jista’ għalhekk jiġi interpretat fis-sens li jkopri kull persuna fiżika jew ġuridika, jew kull entità li għandha rabta, kif iddefinit fil-punt 165 iktar ’il fuq, ma’ persuna li tkun is-suġġett ta’ miżuri restrittivi abbażi ta’ wieħed mill-kriterji ta’ inklużjoni previsti mid-Deċiżjoni 2014/145, kif emendata bid-Deċiżjoni 2022/329, u mir-Regolament Nru 269/2014, kif emendat bir-Regolament 2022/330.
167
Barra minn hekk, meta entità tkun tappartjeni lil, jew tkun ikkontrollata minn, entità li tkun is-suġġett ta’ miżuri restrittivi abbażi ta’ wieħed mill-kriterji ta’ inklużjoni previsti mid-Deċiżjoni 2014/145, kif emendata bid-Deċiżjoni 2022/329, u mir-Regolament Nru 269/2014, kif emendat bir-Regolament 2022/330, ir-rabta kapitalistika jew ta’ kontroll li tgħaqqad lil dawn iż-żewġ entitajiet tikkostitwixxi evidentement rabta fis-sens deskritt fil-punt 165 iktar ’il fuq, peress li jkun jeżisti riskju mhux insinjifikattiv li l-entità omm inkwistjoni teżerċita pressjoni fuq l-entità li hija l-proprjetà tagħha jew li hija tikkontrolla sabiex tevita l-effett tal-miżuri li jirrigwardawha (ara, b’analoġija, is-sentenza tal‑4 ta’ Settembru 2015, NIOC et vs Il‑Kunsill, T‑577/12, mhux ippubblikata, EU:T:2015:596, punt 114).
168
Għandu jitfakkar li l-motivi li permezz tagħhom isem ir-rikorrenti ġie inkluż fil-listi kontenzjużi jinsabu fil-punt 10 iktar ’il fuq u li baqgħu l-istess fl-atti ta’ żamma ta’ Marzu 2023, ta’ Settembru 2023 u ta’ Marzu 2024. Minn dan jirriżulta, essenzjalment, li isem ir-rikorrenti ġie inkluż, imbagħad inżamm fil-listi kontenzjużi bħala entità assoċjata ma’ Sberbank, minħabba l-kwalità tagħha ta’ sussidjarja tagħha, speċifikament maħluqa għall-finijiet taż-żamma tal-interessi ta’ Sberbank f’Fortenova Group u minħabba l-kontroll effettiv li Sberbank żammet fuq ir-rikorrenti, minkejja l-allegat trasferiment tal-azzjonijiet tagħha lil negozjant mill-Emirati Għarab Magħquda.
169
F’dan il-kuntest, għandu jiġi vverifikat jekk il-provi prodotti mill-Kunsill sabiex jadotta l-atti kkontestati jissodisfawx l-oneru tal-prova impost fuqu u jikkostitwixxux sensiela ta’ indizji suffiċjentement konkreti, preċiżi u konkordanti sabiex jissostanzjaw ir-raġunijiet għall-inklużjoni ta’ isem ir-rikorrenti fil-listi kontenzjużi skont il-kriterju ta’ assoċjazzjoni.
170
F’dan il-każ, fir-rigward tal-kwalità tar-rikorrenti bħala sussidjarja ta’ Sberbank, għall-finijiet taż-żamma tal-interessi ta’ Sberbank f’Fortenova Group, huwa paċifiku bejn il-partijiet li Sberbank kienet 100 % il-proprjetarja tar-rikorrenti permezz tas-sussidjarji tagħha SBK Uranium u SBC Aktiv meta isem Sberbank ġie miżjud fil-listi kontenzjużi permezz tad-Deċiżjoni 2022/1272 u tar-Regolament ta’ Implimentazzjoni 2022/1270. Barra minn hekk, ir-rikorrenti ma tikkontestax li nħolqot fl‑10 ta’ Diċembru 2021 bħala fond speċjalizzat sabiex jinżammu ċ-ċertifikati ta’ depożiti u l-bonds konvertibbli li Sberbank kellha f’Fortenova Group, jiġifieri fil-kumpannija Fortenova Group TopCo li tinsab fil-Pajjiżi l-Baxxi. Ir-rikorrenti lanqas ma tikkontesta li, fil‑5 ta’ April 2022, Sberbank ittrasferitilha l-imsemmija ċertifikati ta’ depożiti u bonds konvertibbli.
171
Issa, fil‑21 ta’ Lulju 2022, il-Kunsill adotta d-Deċiżjoni 2022/1272 u r-Regolament ta’ Implimentazzjoni 2022/1270 li permezz tagħhom huwa inkluda, taħt in-numru 108, l-isem ta’ Sberbank fil-listi kontenzjużi. Skont l-Artikolu 2 tar-Regolament Nru 269/2014, fid-data tal-inklużjoni tal-isem ta’ Sberbank fil-listi kontenzjużi, jiġifieri fil‑21 ta’ Lulju 2022, il-fondi u r-riżorsi ekonomiċi kollha li Sberbank kienet il-prorjetarja tagħhom, kienet iżżomm jew kienet tikkontrolla fl-Unjoni ġew iffriżati u ebda fondi jew riżorsi ekonomiċi ma setgħu jitqiegħdu, direttament jew indirettament, għad-dispożizzjoni tagħha, li kien jinkludi b’mod partikolari ċ-ċertifikati ta’ depożitu u bonds konvertibbli f’Fortenova Group TopCo li tinsab fil-Pajjiżi l-Baxxi, miżmuma indirettament minnha, permezz tar-rikorrenti. Barra minn hekk, id-drittijiet tal-vot u tal-ishma marbuta ma’ dawn iċ-ċertifikati ta’ depożitu u ma’ dawn il-bonds konvertibbli kienu wkoll iffriżati minn din l-istess data, sa fejn dawn kienu jikkostitwixxu riżorsi ekonomiċi fis-sens tal-Artikolu 1(d) tar-Regolament Nru 269/2014.
172
Konsegwentement, l-uniku għan tar-rikorrenti kien li żżomm bħala fondi speċjalizzati ċ-ċertifikati ta’ depożitu u ta’ bonds konvertibbli ta’ Sberbank f’Fortenova Group TopCo li tinsab fil-Pajjiżi l-Baxxi, li kienu ġew iffriżati wara l-iskrizzjoni tal-isem ta’ Sberbank fil-listi kontenzjużi.
173
Ir-rikorrenti ma tikkontestax li ċ-ċertifikati ta’ depożiti u ta’ bonds konvertibbli li hija żżomm f’Fortenova Group TopCo li tinsab fil-Pajjiżi l-Baxxi ġew iffriżati sa mill-inklużjoni tal-isem ta’ Sberbank fil-listi kontenzjużi. Madankollu, ir-rikorrenti tallega li hija ma baqgħetx sussidjarja ta’ Sberbank mill‑31 ta’ Ottubru 2022, meta hija nbiegħet mis-sussidjarji ta’ Sberbank li kienu jżommuha, jiġifieri SBK Uranium u SBC Aktiv, lil investitur mill-Emirati Għarab Magħquda, u hija ssostni li, konsegwentement, fid-data tal-inklużjoni ta’ isimha fil-listi kontenzjużi, jiġifieri fis‑16 ta’ Diċembru 2022, u fid-data tal-adozzjoni tal-atti ta’ żamma ta’ Marzu 2023, ta’ Settembru 2023 u ta’ Marzu 2024, hija ma kinitx għadha sussidjarja ta’ Sberbank.
174
Fir-rigward ta’ dan il-bejgħ, l-ewwel fajl WK jinkludi l-att ta’ trasferiment tar-rikorrenti, iffirmat minn SBK Uranium u SBC Aktiv u investitur mill-Emirati Għarab Magħquda, u l-kuntratt ta’ bejgħ bejn Sberbank u dan l-investitur mill-Emirati Għarab Magħquda, li għandu bħala suġġett kreditu miżmum minn Sberbank wara t-trasferiment lir-rikorrenti, fil‑5 ta’ April 2022, taċ-ċertifikati ta’ depożitu u ta’ bonds konvertibbli f’Fortenova Group TopCo. L-ewwel fajl WK jinkludi wkoll il-kuntratt ta’ self konkluż bejn il-fond speċjalizzat (użat mill-investitur mill-Emirati Għarab Magħquda għall-akkwist tar-rikorrenti) u bank Russu, kif ukoll il-prova tal-ħlas imwettaq minn dan il-bank lil dan il-fond speċjalizzat fl‑31 ta’ Ottubru 2022 u tal-ħlas imwettaq mill-imsemmi fond speċjalizzat lil Sberbank fl-istess data għall-ħlas ta’ dan id-dejn.
175
Il-Kunsill, sostnut mir-Repubblika tal-Kroazja, mir-Renju tal-Pajjiżi l-Baxxi u mill-Kummissjoni, iqis li dan il-bejgħ ma għandux effett fl-Unjoni, peress li dan ma ġiex awtorizzat minn awtorità nazzjonali kompetenti konformement mad-deroga prevista fl-Artikolu 6b(2b) tar-Regolament Nru 269/2014.
176
F’dan ir-rigward, għandu jitfakkar li mill-punt 171 iktar ’il fuq jirriżulta li, mill-inklużjoni tal-isem ta’ Sberbank fil-listi kontenzjużi, fil‑21 ta’ Lulju 2022, iċ-ċertifikati ta’ depożiti u ta’ bonds konvertibbli miżmuma mir-rikorrenti fuq Fortenova Group TopCo li tinsab fl-Unjoni ġew iffriżati skont l-Artikolu 2 tar-Regolament Nru 269/2014.
177
L-Artikolu 1(f) tar-Regolament Nru 269/2014 jiddefinixxi l-kunċett ta’ “iffriżar ta’ fondi” bħala “il-prevenzjoni ta’ kull moviment, trasferiment, alterazzjoni, użu ta’, aċċess għal, jew negozju b’fondi li b’kull mod jirriżulta fi xi bidla fil-volum, fl-ammont, fil-post, fid-dritt tal-proprjetà, fil-pussess, fil-karattru, fid-destinazzjoni tagħhom jew kull bidla oħra li tippermetti li l-fondi jintużaw, inkluż l-immaniġġar ta’ portafolji”.
178
Konsegwentement, kif jirriżulta mill-applikazzjoni tal-Artikolu 1(f) tar-Regolament Nru 269/2014 għal dan il-każ, iċ-ċertifikati ta’ depożiti u ta’ bonds konvertibbli miżmuma mir-rikorrenti ma setgħux iktar, mid-data tal-inklużjoni tal-isem ta’ Sberbank fil-listi kontenzjużi, jiġifieri mill‑21 ta’ Lulju 2022, ikunu s-suġġett ta’ ebda moviment, trasferiment, bidla, użu jew aċċess li kellu bħala konsegwenza, b’mod partikolari, bidla fis-sjieda tagħhom, fil-pussess tagħhom jew f’kull bidla oħra li setgħet tippermetti l-użu tagħhom.
179
L-uniċi possibbiltajiet sabiex l-imsemmija ċertifikati ta’ depożiti u bonds konvertibbli miżmuma mir-rikorrenti jiġu rrilaxxati kienu jikkonsistu jew fit-tneħħija tal-isem ta’ Sberbank mil-listi kontenzjużi, jew fl-applikazzjoni ta’ waħda mid-derogi previsti mir-Regolament Nru 269/2014.
180
F’dan ir-rigward, għandu jiġi kkonstatat li, fil-mument tal-inklużjoni tal-isem ta’ Sberbank fil-listi kontenzjużi, il-Kunsill, permezz tad-Deċiżjoni 2022/1272, daħħal fl-Artikolu 2(15) tad-Deċiżjoni 2014/145, kif emendata bid-Deċiżjoni 2022/329, deroga speċifikament għal Sberbank, inkluża taħt in-numru 108, li tipprevedi, taħt ċerti kundizzjonijiet, ir-rilaxx ta’ fondi jew riżorsi ekonomiċi ffriżati. Barra minn hekk, l-Artikolu 6b(2b) tar-Regolament Nru 269/2014, kif emendat bir-Regolament 2022/330, jinkludi l-istess deroga fformulata f’termini identiċi għal dawk tal-Artikolu 2(15) tad-Deċiżjoni 2014/145, kif emendata bid-Deċiżjoni 2022/329.
181
Għandu jitfakkar li r-rikorrenti għandha ċertifikati ta’ depożiti u bonds konvertibbli fuq Fortenova Group TopCo li tinsab fil-Pajjiżi l-Baxxi. Barra minn hekk, huwa paċifiku bejn il-partijiet li ebda awtorizzazzjoni ma ntalbet mingħand l-awtorità nazzjonali kompetenti Olandiża, u lanqas, barra minn hekk, mingħand ebda awtorità nazzjonali oħra ta’ Stat Membru, dwar it-trasferiment tar-rikorrenti lill-investitur mill-Emirati Għarab Magħquda. Dan huwa barra minn hekk ikkonfermat mill-provi Nri 7, 8 u 9 tal-ewwel fajl WK, li huma artikli ppubblikati rispettivament minn Reuters, Euractiv u Bloomberg News, li jgħidu li t-trasferiment tar-rikorrenti minn Sberbank lill-investitur mill-Emirati Għarab Magħquda ma kienx is-suġġett ta’ talba għal awtorizzazzjoni quddiem l-awtoritajiet Kroati jew Olandiżi.
182
Skont ir-rikorrenti, l-Artikolu 6b(2b) tar-Regolament Nru 269/2014 huwa applikabbli biss jekk tranżazzjoni taqa’ fil-kamp ta’ applikazzjoni tal-Artikolu 17 tar-Regolament Nru 269/2014, li ma huwiex il-każ hawnhekk peress li t-tranżazzjoni inkwistjoni kienet tikkonċerna t-trasferiment tas-sjieda ta’ entità Russa, jiġifieri hija stess, konformement mad-dritt Russu, u kienet timplika persuni fiżiċi jew ġuridiċi li ma kinux ċittadini tal-Unjoni u ma kinux stabbiliti fl-Unjoni.
183
Fl-ewwel lok, għandu jiġi ddeterminat jekk ir-Regolament Nru 269/2014 kienx applikabbli għat-tranżazzjoni li permezz tagħha Sberbank, permezz tas-sussidjarji tagħha SBC Aktiv u SBK Uranium, ittrasferixxiet lir-rikorrenti lill-investitur mill-Emirati Għarab Magħquda.
184
F’dan ir-rigward, għandu jitfakkar li l-Artikolu 17(a) tar-Regolament Nru 269/2014 jipprovdi li dan ir-regolament japplika “fit-territorju tal-Unjoni, inkluż l-ispazju tal-ajru tagħha”.
185
F’dan il-każ, għandu jiġi kkonstatat li t-tranżazzjoni inkwistjoni twettqet bejn Sberbank, permezz tas-sussidjarji tagħha SBC Aktiv u SBK Uranium stabbiliti fir-Russja, u investitur mill-Emirati Għarab Magħquda, u tikkonċerna l-bejgħ ta’ kumpannija stabbilita fir-Russja, jiġifieri r-rikorrenti. Madankollu, kif jirriżulta mid-dokument Nru 1 tal-ewwel fajl WK, ir-rikorrenti nħolqot bħala fond speċjalizzat bl-uniku għan li żżomm l-interessi ta’ Sberbank f’Fortenova Group, jiġifieri ċ-ċertifikati ta’ depożiti u ta’ bonds konvertibbli fuq Fortenova Group TopCo li tinsab fil-Pajjiżi l-Baxxi, li ġew ittrasferiti lir-rikorrenti fil‑5 ta’ April 2022. Konsegwentement, minkejja li r-rikorrenti hija kumpannija stabbilita fir-Russja, hija żżomm fondi li jinsabu fl-Unjoni fil-forma ta’ ċertifikati ta’ depożiti u bonds konvertibbli f’kumpannija stabbilita fl-Unjoni.
186
Peress li t-trasferiment tar-rikorrenti minn Sberbank lill-investitur mill-Emirati Għarab Magħquda kellu bħala konsegwenza t-trasferiment ta’ dawn il-fondi li jinsabu fit-territorju tal-Unjoni, skont l-Artikolu 17(a) tar-Regolament Nru 269/2014, dan ir-regolament kien applikabbli għat-trasferiment tar-rikorrenti minn Sberbank lill-investitur mill-Emirati Għarab Magħquda.
187
Fit-tieni lok, għandu jiġi ddeterminat jekk id-deroga prevista fl-Artikolu 6b(2b) tar-Regolament Nru 269/2014 kinitx applikabbli għat-tranżazzjoni inkwistjoni li permezz tagħha r-rikorrenti nbiegħet lill-investitur mill-Emirati Għarab Magħquda.
188
Skont ġurisprudenza stabbilita tal-Qorti tal-Ġustizzja, għall-interpretazzjoni ta’ dispożizzjoni tad-dritt tal-Unjoni, għandhom jittieħdu inkunsiderazzjoni mhux biss il-kliem tagħha, iżda wkoll il-kuntest tagħha u l-għanijiet imfittxija mil-leġiżlazzjoni li minnha tagħmel parti (ara s-sentenza tad‑29 ta’ April 2021, X (Mandat ta’ arrest Ewropew – Ne bis in idem), C‑665/20 PPU, EU:C:2021:339, punt 69 u l-ġurisprudenza ċċitata).
189
Għandu jitfakkar li l-Artikolu 6b(2b) tar-Regolament Nru 269/2014 jipprovdi li “[b]’deroga mill-Artikolu 2, l-awtoritajiet kompetenti ta’ Stat Membru jistgħu, skont dawk il-kondizzjonijiet li huma jqisu xierqa, jawtorizzaw ir-rilaxx ta’ ċerti fondi jew riżorsi ekonomiċi ffriżati, jew it-tqegħid għad-dispożizzjoni ta’ ċerti fondi jew riżorsi ekonomiċi lill-entità elenkata taħt l-entrata numru 108 fl-Anness I, wara li jkunu ddeterminaw li l-fondi jew ir-riżorsi ekonomiċi jkunu neċessarji għat-tlestija, sal‑31 ta’ Ottubru 2022, ta’ bejgħ u trasferiment li jkun għaddej ta’ drittijiet proprjetarji li jkunu direttament jew indirettament proprjetà ta’ dik l-entità f’persuna ġuridika, entità jew korp stabbilit fl-Unjoni.”
190
L-ewwel nett, mill-formulazzjoni tal-Artikolu 6b(2b) tar-Regolament Nru 269/2014 jirriżulta li din id-deroga tapplika għall-bejgħ ta’ drittijiet ta’ sjieda li Sberbank għandha direttament jew indirettament f’persuna ġuridika, entità jew organu stabbilit fl-Unjoni.
191
F’dan ir-rigward, għandu jiġi miċħud l-argument tar-rikorrenti li jgħid li din id-deroga ma hijiex applikabbli għat-tranżazzjoni inkwistjoni peress li s-suġġett ta’ din it-tranżazzjoni kienet kumpannija stabbilita fir-Russja, jiġifieri hija stess, u ma kinitx tikkonċerna attivi li jinsabu fl-Unjoni. Fil-fatt, kif jirriżulta mill-punt 170 iktar ’il fuq, fid-data tal-inklużjoni tal-isem ta’ Sberbank fil-listi kontenzjużi, din kienet 100 % il-proprjetarja tar-rikorrenti permezz tas-sussidjarji tagħha SBK Uranium u SBC Aktiv u r-rikorrenti kellha ċertifikati ta’ depożiti u bonds konvertibbli fil-kapital ta’ Fortenova Group TopCo, li tinsab fil-Pajjiżi l-Baxxi. Konsegwentement, dawn iċ-ċertifikati ta’ depożiti u bonds konvertibbli kienu jikkostitwixxu drittijiet ta’ sjieda miżmuma indirettament minn Sberbank f’persuna ġuridika stabbilita fl-Unjoni, jiġifieri Fortenova Group Topco, kumpannija stabbilita fil-Pajjiżi l-Baxxi.
192
It-tieni nett, fir-rigward tal-interpretazzjoni sistematika tal-Artikolu 6b(2b) tar-Regolament Nru 269/2014, għandu jiġi kkonstatat li d-deroga prevista f’din id-dispożizzjoni hija deroga mill-Artikolu 2 tar-Regolament Nru 269/2014, li jipprevedi l-iffriżar ta’ fondi u ta’ riżorsi ekonomiċi li jappartjenu lill-persuni fiżiċi jew ġuridiċi, entitajiet jew organi, jew lill-persuni fiżiċi jew ġuridiċi, entitajiet jew organi assoċjati magħhom. Fl-assenza ta’ awtorizzazzjoni għar-rilaxx bħal dik prevista fl-Artikolu 6b(2b) tar-Regolament Nru 269/2014, il-fondi u r-riżorsi ekonomiċi ffriżati skont l-Artikolu 2(1) tar-Regolament Nru 269/2014 ma jistgħux jiġu rrilaxxati u ma jistgħux ikunu s-suġġett ta’ trasferiment ta’ sjieda.
193
It-tielet nett, din il-konklużjoni hija kkorroborata mill-għan imfittex mir-Regolament Nru 269/2014. L-għan tad-derogi previsti minn dan ir-regolament, bħad-deroga prevista fl-Artikolu 6b(2b), huwa li jiġu ddefiniti b’mod ċar il-każijiet li fihom l-entitajiet inklużi fil-listi kontenzjużi jistgħu jitolbu awtorizzazzjonijiet lill-awtoritajiet nazzjonali kompetenti sabiex ibigħu attivi ffriżati u b’hekk li tiġi żgurata l-effikaċja tal-miżuri restrittivi. Konsegwentement, din id-deroga taqa’ għalhekk fil-kuntest tal-għanijiet ta’ din il-leġiżlazzjoni li tirregola l-miżuri restrittivi inkwistjoni, li ssegwi għanijiet marbuta man-neċessità, fid-dawl tal-gravità tas-sitwazzjoni, li tiġi eżerċitata pressjoni massima fuq l-awtoritajiet Russi, sabiex dawn itemmu l-azzjonijiet tagħhom u l-politiki tagħhom li jiddestabbilizzaw l-Ukraina kif ukoll l-aggressjoni militari ta’ dan il-pajjiż.
194
Għalhekk, is-sjieda ta’ fondi ffriżati, bħall-attivi li jinsabu fi ħdan l-Unjoni miżmuma mir-rikorrenti f’Fortenova Group, ma tistax tiġi ttrasferita minn persuni fiżiċi jew ġuridiċi li isimhom huwa inkluż fil-listi kontenzjużi lil persuni oħra barra mill-Unjoni, mingħajr ma tintuża deroga bħal dik prevista fl-Artikolu 6b(2b) tar-Regolament Nru 269/2014.
195
Issa, il-bejgħ minn Sberbank tar-rikorrenti, li l-uniku skop tiegħu huwa li jinżammu ċertifikati ta’ depożitu u bonds konvertibbli f’Fortenova Group TopCo li tinsab fl-Unjoni, għandu bħala konsegwenza t-tneħħija tal-iffriżar u t-trasferiment ta’ dawn l-attivi ffriżati wara l-inklużjoni tal-isem ta’ Sberbank fil-listi kontenzjużi.
196
Konsegwentement, kuntrarjament għal dak li ssostni r-rikorrenti, l-Artikolu 6b(2b) tar-Regolament Nru 269/2014 kien applikabbli għall-bejgħ tagħha lill-investitur mill-Emirati Għarab Magħquda, b’tali mod li kien neċessarju li tintalab u tinkiseb mingħand l-awtorità Olandiża kompetenti awtorizzazzjoni sabiex titwettaq it-tranżazzjoni inkwistjoni.
197
Fil-fatt, jekk tali tranżazzjoni tiġi rrikonoxxuta fl-Unjoni, fl-assenza ta’ awtorizzazzjoni minn awtorità nazzjonali kompetenti bis-saħħa ta’ deroga prevista mir-Regolament Nru 269/2014, dan iġib fix-xejn l-effetti tal-miżuri restrittivi li għalihom hija suġġetta Sberbank.
198
F’dan ir-rigward, għandu jiġi kkonstatat li dan il-bejgħ ma kisibx awtorizzazzjoni minn qabel mingħand awtorità nazzjonali kompetenti skont l-Artikolu 6b(2b) tar-Regolament Nru 269/2014. Issa, fl-assenza ta’ tali awtorizzazzjoni, dan il-bejgħ ma jistax jipproduċi effett fir-rigward tad-dritt tal-Unjoni fuq miżuri restrittivi. Għaldaqstant, il-Kunsill ġustament ikklassifika dan il-bejgħ bħala “allegat trasferiment” fil-motivi għall-inklużjoni ta’ isem ir-rikorrenti fil-listi kontenzjużi.
199
Minn dan isegwi li t-trasferiment minn Sberbank lil investitur mill-Emirati Għarab Magħquda taċ-ċertifikati ta’ depożitu kif ukoll tal-bonds konvertibbli, miżmuma mir-rikorrenti f’Fortenova Group TopCo fi ħdan l-Unjoni u ffriżati mill-inklużjoni tal-isem ta’ Sberbank fil-listi kontenzjużi, mingħajr awtorizzazzjoni ta’ awtorità nazzjonali kompetenti, imur kontra d-dispożizzjonijiet tar-Regolament Nru 269/2014 u, għaldaqstant, għandu jitqies li ma għandux effett fid-dritt tal-Unjoni.
200
Konsegwentement, mill-perspettiva tad-dritt tal-Unjoni, l-allegat bejgħ tar-rikorrenti lil investitur mill-Emirati Għarab Magħquda ma biddilx is-sitwazzjoni tagħha fid-data tal-adozzjoni tal-atti inizjali u tal-atti ta’ żamma ta’ Marzu 2023, ta’ Settembru 2023 u ta’ Marzu 2024 meta mqabbla mas-sitwazzjoni tagħha fid-data tal-inklużjoni tal-isem ta’ Sberbank fil-listi kontenzjużi. Fil-fatt, ir-rikorrenti kompliet iżżomm ċertifikati ta’ depożitu u bonds konvertibbli f’Fortenova Group TopCo ffriżati wara l-inklużjoni tal-isem ta’ Sberbank fil-listi kontenzjużi, li ma setgħux iktar ikunu s-suġġett ta’ ebda bidla jew ta’ ebda trasferiment ta’ sjieda minn din id-data mingħajr awtorizzazzjoni ta’ rilaxx ta’ dawn il-fondi minn awtorità nazzjonali kompetenti.
201
Minn dan isegwi li l-fatt li r-rikorrenti tkompli żżomm iċ-ċertifikati ta’ depożitu u ta’ bonds konvertibbli f’Fortenova Group TopCo li tinsab fil-Pajjiżi l-Baxxi, li ġew iffriżati wara l-inklużjoni tal-isem ta’ Sberbank fil-listi kkontestati, juri l-eżistenza ta’ interessi komuni li jorbtuha ma’ Sberbank.
202
Fid-dawl ta’ dawn l-elementi kollha, għandu jiġi konkluż li l-Kunsill ipproduċa sensiela ta’ indizji suffiċjentement konkreti, preċiżi u konkordanti li jistgħu juru l-fatt li r-rikorrenti kienet, fid-data tal-atti inizjali u tal-atti ta’ żamma ta’ Marzu 2023, ta’ Settembru 2023 u ta’ Marzu 2024, persuna ġuridika assoċjata ma’ Sberbank, fis-sens tal-kriterju ta’ assoċjazzjoni, minħabba l-fatt li hija kompliet iżżomm interessi ta’ Sberbank f’Fortenova Group.
203
Skont il-ġurisprudenza, fir-rigward tal-istħarriġ tal-legalità ta’ deċiżjoni li tadotta miżuri restrittivi, u fir-rigward tan-natura preventiva tagħhom, jekk il-qorti tal-Unjoni tqis li, tal-inqas, wieħed mill-motivi msemmija huwa suffiċjentement preċiż u konkret, li huwa sostnut u minnu nnifsu jikkostitwixxi bażi suffiċjenti sabiex isostni din id-deċiżjoni, iċ-ċirkustanza li oħrajn minn dawn il-motivi ma jkunux ma tistax tiġġustifika l-annullament tal-imsemmija deċiżjoni (ara s-sentenza tat‑28 ta’ Novembru 2013, Il‑Kunsill vs Manufacturing Support & Procurement Kala Naft, C‑348/12 P, EU:C:2013:776, punt 72 u l-ġurisprudenza ċċitata).
204
Għaldaqstant, il-fondatezza tal-motiv ibbażat fuq il-kwalità tar-rikorrenti bħala sussidjarja ta’ Sberbank li għandha ċertifikati ta’ depożiti u bonds konvertibbli f’Fortenova Group TopCo tiġġustifika, waħedha, iċ-ċaħda tat-tieni motiv, mingħajr ma hemm bżonn li tiġi eżaminata l-fondatezza tal-motivi l-oħra bbażati fuq il-kontroll effettiv li Sberbank tkompli teżerċita fuq ir-rikorrenti.
205
Minn dan isegwi li l-motiv ibbażat fuq żball ta’ evalwazzjoni għandu jiġi miċħud.
Fuq il-motiv ibbażat fuq il-ksur tal-prinċipju ta’ proporzjonalità
206
Ir-rikorrenti ssostni li l-atti kkontestati ma jikkontribwixxux għat-twettiq tal-għanijiet tal-Unjoni. Skont ir-rikorrenti, l-inklużjoni u ż-żamma ta’ isimha fil-listi kontenzjużi ma għandhomx l-għan li jżidu l-ispiża tal-gwerra għall-Federazzjoni Russa, iżda fir-realtà għandhom għanijiet oħra marbuta mal-interessi ekonomiċi tar-Repubblika tal-Kroazja f’Fortenova Group, kumpannija li hija tqis importanti fuq il-livell strateġiku.
207
Ir-rikorrenti ssostni li l-inklużjoni u ż-żamma ta’ isimha fil-listi kontenzjużi huma superfluwi u sproporzjonati. Fil-fehma tagħha, peress li l-inklużjoni tal-isem ta’ Sberbank fil-listi kontenzjużi wasslet għall-iffriżar tal-assi li jinsabu fl-Unjoni tas-sussidjarji kollha tagħha, ma kienx neċessarju li tiġi ssanzjonata iktar jekk, kif jallega l-Kunsill, Sberbank qatt ma tilfet il-kontroll tagħha fuqha.
208
Barra minn hekk, ir-rikorrenti ssostni li Fortenova Group kienet obbligata taġixxi wara l-miżuri restrittivi li għalihom kienet suġġett Sberbank. Kieku Fortenova Group kienet ikkonkludiet li l-investitur mill-Emirati Għarab Magħquda ma kienx qiegħed jixtri l-ishma tar-rikorrenti f’ismu stess, l-istrumenti finanzjarji inkwistjoni kienu jibqgħu ffriżati, anki jekk il-Kunsill ma kienx inkluda isem ir-rikorrenti fil-listi kontenzjużi.
209
Il-Kunsill, sostnut mir-Renju tal-Pajjiżi l-Baxxi u mill-Kummissjoni, jikkontesta l-argumenti tar-rikorrenti.
210
Il-prinċipju ta’ proporzjonalità, li jagħmel parti mill-prinċipji ġenerali tad-dritt tal-Unjoni u li huwa inkluż fl-Artikolu 5(4) TUE, jeżiġi li l-miżuri implimentati minn dispożizzjoni tad-dritt tal-Unjoni jkunu ta’ natura li jippermettu li jinkisbu l-għanijiet leġittimi mfittxija mill-leġiżlazzjoni kkonċernata u ma jmorrux lil hinn minn dak li huwa neċessarju sabiex jintlaħqu l-imsemmija għanijiet (sentenza tal‑15 ta’ Novembru 2012, Al‑Aqsa vs Il‑Kunsill u Il‑Pajjiżi l‑Baxxi vs Al‑Aqsa, C‑539/10 P u C‑550/10 P, EU:C:2012:711, punt 122).
211
F’dan il-każ, għandu jiġi rrilevat li l-indikazzjoni tar-rikorrenti bħala persuna ġuridika assoċjata ma’ Sberbank issegwi wieħed mill-għanijiet tal-PESK. Fil-fatt, l-adozzjoni ta’ miżuri restrittivi fir-rigward ta’ entitajiet assoċjati ma’ persuni fiżiċi jew ġuridiċi, entitajiet jew organi inklużi fil-listi kontenzjużi abbażi ta’ wieħed mill-kriterji previsti mid-Deċiżjoni 2014/145, kif emendata bid-Deċiżjoni 2022/329, tissodisfa l-għan imsemmi fl-Artikolu 21(2)(c) TUE li tinżamm il-paċi, li jiġu evitati l-kunflitti u li tissaħħaħ is-sigurtà internazzjonali, konformement mal-għanijiet u mal-prinċipji tal-Karta tan-Nazzjonijiet Uniti. Minn dan isegwi li, fid-dawl tal-għanijiet imfittxija mill-miżuri restrittivi li jikkonċernaw lir-rikorrenti, fir-rigward tan-natura xierqa tal-imsemmija miżuri, dawn ma jistgħux, bħala tali, jitqiesu bħala inadegwati (ara, f’dan is-sens u b’analoġija, is-sentenza tat‑2 ta’ Diċembru 2020, Kalai vs Il‑Kunsill, T‑178/19, mhux ippubblikata, EU:T:2020:580, punt 171 u l-ġurisprudenza ċċitata).
212
J Fiċ-ċirkustanzi ta’ din il-kawża, għandu jiġi rrilevat ukoll li, fil-premessi 2 sa 10 tad-Deċiżjoni 2022/329, il-Kunsill għamel riferiment għal degradazzjoni kontinwa tas-sitwazzjoni fl-Ukraina li wasslet, fl‑24 ta’ Frar 2022, għall-aggressjoni tal-Ukraina mill-Federazzjoni Russa bi ksur manifest tal-integrità territorjali, tas-sovranità u tal-indipendenza ta’ dan l-Istat. Għaldaqstant, huwa minħabba l-aggravazzjoni tas-sitwazzjoni fl-Ukraina, ikkaratterizzata mill-bidu tal-gwerra ta’ aggressjoni mmexxija mill-Federazzjoni Russa, li l-Kunsill qies li kellu jestendi ċ-ċirku tal-persuni u tal-entitajiet koperti mill-miżuri restrittivi, sabiex jintlaħqu l-għanijiet li għandhom jintlaħqu. Issa, minn tali approċċ ibbażat fuq il-progressività tal-ksur tad-drittijiet skont l-effettività tal-miżuri jirriżulta li l-proporzjonalità tagħhom hija stabbilita (ara, b’analoġija, is-sentenzi tat‑28 ta’ Novembru 2013, Il‑Kunsill vs Manufacturing Support & Procurement Kala Naft, C‑348/12 P, EU:C:2013:776, punt 126, u tal‑25 ta’ Jannar 2017, Almaz-Antey Air and Space Defence vs Il‑Kunsill, T‑255/15, mhux ippubblikata, EU:T:2017:25, punt 104).
213
Barra minn hekk, billi rrefera wkoll għall-persuni fiżiċi jew ġuridiċi, entitajiet jew organi assoċjati ma’ persuni inklużi fil-listi kontenzjużi abbażi ta’ wieħed mill-kriterji previsti fl-Artikolu 2(1) tad-Deċiżjoni 2014/145, kif emendata bid-Deċiżjoni 2022/329, il-Kunsill seta’ leġittimament jittama li l-azzjonijiet tal-Federazzjoni Russa jieqfu jew li jsiru iktar għaljin għal dawk li wettquhom, sabiex jiġi promoss il-waqfien tal-ksur flagranti tal-integrità territorjali, tas-sovranità u tal-indipendenza tal-Ukraina (ara, f’dan is-sens, is-sentenza tat‑13 ta’ Settembru 2018, Rosneft et vs Il‑Kunsill, T‑715/14, mhux ippubblikata, EU:T:2018:544, punt 157). Għaldaqstant, kuntrarjament għal dak li ssostni r-rikorrenti, teżisti relazzjoni bejn l-inklużjoni ta’ isimha fil-listi kontenzjużi u l-għan imfittex mill-miżuri restrittivi.
214
F’dan ir-rigward, għandu jitfakkar li l-importanza tal-għanijiet imfittxija minn att tal-Unjoni li jistabbilixxi sistema ta’ miżuri restrittivi hija ta’ natura li tiġġustifika konsegwenzi negattivi, anki kunsiderevoli, għal ċerti operaturi, inkluż għal dawk li ma għandhom ebda responsabbiltà fir-rigward tas-sitwazzjoni li wasslet għall-adozzjoni tal-miżuri kkonċernati (ara, b’analoġija, is-sentenzi tat‑3 ta’ Settembru 2008, Kadi u Al Barakaat International Foundation vs Il‑Kunsill u Il‑Kummissjoni, C‑402/05 P u C‑415/05 P, EU:C:2008:461, punt 361, u tat‑28 ta’ Marzu 2017, Rosneft, C‑72/15, EU:C:2017:236, punt 150).
215
L-inklużjoni ta’ isem ir-rikorrenti fil-listi kontenzjużi bħala persuna ġuridika assoċjata ma’ Sberbank u l-miżuri restrittivi li jirriżultaw minnha huma wkoll neċessarji sabiex jitwettqu u jiġu implimentati l-għanijiet imsemmija fl-Artikolu 21 TUE, sa fejn miżuri alternattivi u inqas restrittivi, bħal sistema ta’ awtorizzazzjoni minn qabel jew obbligu ta’ ġustifikazzjoni a posteriori tal-użu tal-fondi ttrasferiti, ma jippermettux li jintlaħaq b’mod daqstant effikaċi l-għan imfittex, b’mod partikolari fid-dawl tal-possibbiltà li jiġu evitati r-restrizzjonijiet imposti (ara, f’dan is-sens, is-sentenzi tal‑21 ta’ Jannar 2016, Makhlouf vs Il‑Kunsill, T‑443/13, mhux ippubblikata, EU:T:2016:27, punt 112, u tal‑25 ta’ Jannar 2017, Almaz-Antey Air and Space Defence vs Il‑Kunsill, T‑255/15, mhux ippubblikata, EU:T:2017:25, punt 106). Barra minn hekk, ir-rikorrenti ma wrietx li miżuri alternattivi inqas restrittivi kienu jippermettu li dawn l-għanijiet jintlaħqu b’mod daqstant effettiv.
216
Barra minn hekk, għandu jiġi kkonstatat li d-Deċiżjoni 2014/145, kif emendata bid-Deċiżjoni 2022/329, u r-Regolament Nru 269/2014, kif emendat bir-Regolament 2022/330, jipprevedu l-possibbiltà li jingħataw awtorizzazzjonijiet speċifiċi li jippermettu li fondi, assi finanzjarji oħra jew riżorsi ekonomiċi oħra ma jibqgħux iffriżati u li tiġi riveduta perijodikament l-inklużjoni tal-ismijiet tal-persuni jew tal-entitajiet ikkonċernati fil-listi kontenzjużi, sabiex il-persuni u l-entitajiet li ma jissodisfawx iktar il-kriterji sabiex jidhru fl-imsemmija listi jitħassru minnhom.
217
Fir-rigward tal-argument tar-rikorrenti li jgħid li l-inklużjoni ta’ isimha fuq il-listi kontenzjużi hija superfluwa, minħabba l-fatt li l-assi li hija żżomm kienu diġà ġew iffriżati wara l-inklużjoni tal-isem ta’ Sberbank, l-ewwel nett, għandu jiġi rrilevat li l-possibbiltà li jiġu inklużi fil-listi kontenzjużi wkoll persuni fiżiċi jew ġuridiċi, entitajiet jew organi, assoċjati mal-persuni ssanzjonati, tirriżulta mill-Artikolu 2(1) tad-Deċiżjoni 2014/145, kif emendata bid-Deċiżjoni 2022/329, u mill-Artikolu 3(1) tar-Regolament Nru 269/2014, kif emendat bir-Regolament 2022/330.
218
It-tieni nett, tali inklużjoni tista’ wkoll tkun intiża sabiex jiġi evitat riskju ta’ evitar tal-miżuri restrittivi. Fil-fatt, kif jirriżulta mill-ġurisprudenza, meta l-fondi ta’ entità jkunu ffriżati, hemm riskju sinjifikattiv li din teżerċita pressjoni fuq l-entitajiet li hija żżomm jew li tikkontrolla sabiex tevita l-effett tal-miżuri li japplikaw fir-rigward tagħha, b’tali mod li l-iffriżar tal-fondi ta’ dawn l-entitajiet huwa neċessarju u adatt sabiex tiġi żgurata l-effikaċja tal-miżuri adottati u sabiex jiġi ggarantit li dawn il-miżuri ma jiġux evitati (ara, f’dan is-sens, is-sentenzi tat‑13 ta’ Marzu 2012, Melli Bank vs Il‑Kunsill, C‑380/09 P, EU:C:2012:137, punt 58, u tat‑22 ta’ Settembru 2016, NIOC et vs Il‑Kunsill, C‑595/15 P, mhux ippubblikata, EU:C:2016:721, punt 89).
219
Għalhekk, kuntrarjament għal dak li tikkonstata r-rikorrenti, l-adozzjoni tal-atti kkontestati li jinkludu u jżommu isimha fil-listi kontenzjużi ma kinitx superfluwa anki jekk l-assi li hija kellha fl-Unjoni kienu diġà ffriżati wara l-inklużjoni tal-isem ta’ Sberbank fil-listi kontenzjużi. F’dan ir-rigward, b’mod partikolari mill-messaġġ elettroniku mibgħut mill-investitur mill-Emirati Għarab Magħquda lil Fortenova Group datat l‑20 ta’ Novembru 2022, inkluż fl-ewwel fajl WK fil-parti “Provi supplimentari”, jirriżulta li dan l-investitur kien iqis li, f’din id-data, ir-rikorrenti ma kinitx għadha kkontrollata minn entità suġġetta għal miżuri restrittivi u talbet li tkun tista’ tipparteċipa u tagħmel użu mid-drittijiet tal-vot tagħha fil-laqgħat futuri ta’ Fortenova Group.
220
Barra minn hekk, għandu jiġi miċħud ukoll l-argument tar-rikorrenti li jgħid li l-inklużjoni ta’ isimha huwa mezz sabiex jiġu protetti l-interessi tar-Repubblika tal-Kroazja. Fil-fatt, l-Artikolu 3(1) tad-Deċiżjoni 2014/145, kif emendata bid-Deċiżjoni 2022/329, jipprevedi li “[i]l-Kunsill, filwaqt li jaġixxi b’mod unanimu fuq proposta minn Stat Membru […] għandu jiddeċiedi li jistabbilixxi u jemenda l-lista fl-Anness”. Għalhekk, kien il-Kunsill b’mod unanimu, u mhux ir-Repubblika tal-Kroazja, li ħa d-deċiżjoni li jinkludi isem ir-rikorrenti fil-listi kontenzjużi sabiex jintlaħqu l-għanijiet tal-PESK.
221
Minn dan isegwi li hemm lok li jiġi miċħud il-motiv ibbażat fuq ksur tal-prinċipju ta’ proporzjonalità u, għaldaqstant, ir-rikors kollu kemm hu.
Fuq l-ispejjeż
222
Skont l-Artikolu 134(1) tar-Regoli tal-Proċedura, il-parti li titlef il-kawża għandha tiġi kkundannata għall-ispejjeż, jekk dawn ikunu ntalbu.
223
Skont l-Artikolu 138(1) ta’ dawn ir-Regoli, l-Istati Membri u l-istituzzjonijiet li intervjenew fil-kawża għandhom ibatu l-ispejjeż rispettivi tagħhom.
224
F’din il-kawża, peress li r-rikorrenti tilfet, hemm lok li hija tiġi ordnata tbati l-ispejjeż tagħha stess kif ukoll dawk tal-Kunsill, skont it-talbiet ta’ dan tal-aħħar, inklużi dawk relatati mal-proċeduri għal miżuri provviżorji. Ir-Repubblika tal-Kroazja, ir-Renju tal-Pajjiżi l-Baxxi u l-Kummissjoni għandhom ibatu l-ispejjeż rispettivi tagħhom.
Għal dawn il-motivi,
IL-QORTI ĠENERALI (L-Ewwel Awla)
taqta’ u tiddeċiedi:
1)
Ir-rikors huwa miċħud.
2)
SBK Art OOO għandha tbati l-ispejjeż tagħha stess kif ukoll dawk sostnuti mill-Kunsill tal-Unjoni Ewropea, inklużi dawk relatati mal-proċeduri għal miżuri provviżorji.
3)
Ir-Repubblika tal-Kroazja, ir-Renju tal-Pajjiżi l-Baxxi u l-Kummissjoni Ewropea għandhom ibatu l-ispejjeż rispettivi tagħhom.
Mastroianni
Brkan
Tóth
Mogħtija f’qorti bil-miftuħ fil-Lussemburgu, fit‑30 ta’ April 2025.
Firem
(
*1
)	Lingwa tal-kawża: l-Ingliż.